title: Valter Wisén

text: Hän astui Suomen armeijan palvelukseen 11. helmikuuta 1918 yliluutnantiksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan komppanianpäälliköksi 4. Jääkärirykmentin 9. Jääkäripataljoonan 3. komppaniaan, jonka päällikkönä otti osaa Viipurin valloitukseen.


title: Valter Wisén

text: Sisällissodan jälkeen hän toimi komppanianpäällikkönä edellä mainitusta rykmentistä muodostetussa Jääkäripataljoona n:o 4:ssä, jonka nimi muuttui myöhemmin Pohjolan jääkäripataljoonaksi. Hänet siirrettiin 4. syyskuuta 1918 pataljoonan täydennyskomppanian päälliköksi. Armeijasta hän erosi 14. marraskuuta 1918 ja toimi liikemiehenä Vaasassa. Hän toimi Vaasan suojeluskuntapiirin 2. sotilasohjaajana 16. huhtikuuta 1926 - 30. huhtikuuta 1927 välisen ajan. Hän kuoli keuhkotautiin 12. helmikuuta 1934.


title: Arvo Jansson

text: Arvo Bernhard Jansson myöh. Elomaa (s. 21. heinäkuuta 1892 Vihti) oli suomalainen jääkärikapteeni. Hänen vanhempansa olivat vaihdemies Johan (Juho) Jaakonpoika Jansson (myöh. Elomaa) ja Katariina Myllärinen. Hänet vihittiin avioliittoon vuonna 1932 Lyyli Ester Hienosen kanssa.


title: Arvo Jansson

text: Hän kävi kolme luokkaa Helsingin suomalaista reaalilyseota. Haminan taistelukoulun hän suoritti vuonna 1918, viestiupseerikurssin Santahaminassa hän suoritti vuonna 1919, komppanianpäällikkökurssin Suojeluskuntain päällystökoulussa hän suoritti vuonna 1931 ja luutnanttikurssin vuonna 1937.


title: Arvo Jansson

text: Tämä rautatieläinen liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 7. tammikuuta 1916, josta hänet siirrettiin 11. toukokuuta 1916 pataljoonan täydennysjoukkoon ja komennettiin Berliiniin erikoiskursseille ja edelleen Suomeen, jonne hän saapui 6. heinäkuuta 1916.


title: Arvo Jansson

text: Suomeen palattuaan hän sairastui keuhkopussintulehdukseen eikä enää palannut Saksaan. Taudistaan parannuttuaan hän liittyi Helsingin valkoisen kaartin 1. komppaniaan 4. huhtikuuta 1918 ja toimi komppaniassa kouluttajana ja myöhemmin joukkueenjohtajana. Hän joutui punaisten vangiksi, mutta pääsi vapaaksi muutaman päivän kuluttua ja otti osaa Helsingin valloitukseen saksalaisten joukkojen mukana.


title: Arvo Jansson

text: Sittemmin hän toimi Vihdin suojeluskunnassa kouluttajana. Hänet komennettiin 1. kesäkuuta 1918 Kaartin jääkäripataljoonan 2. komppaniaan ja 22. elokuuta 1918 alkaen 4. komppanian vääpeliksi, josta hänet siirrettiin 5. helmikuuta 1920 nuoremmaksi upseeriksi Käkisalmen läänin rykmentin III pataljoonan 11. komppaniaan ja 20. huhtikuuta 1921 alkaen Polkupyöräpataljoona 3:een, jossa hän palveli 2. komppaniassa nuorempana upseerina, komppanianpäällikkönä, aliupseerikoulun johtajana ja urheilu-upseerina. Armeijasta hän erosi 19. marraskuuta 1924 ja toimi sen jälkeen puutavara-alalla lokakuuhun 1929 asti. Pohjois-Uudenmaan suojeluskuntapiirin 3:n sotilasohjaajaksi hänet komennettiin 1. maaliskuuta 1930, josta hän sai siirron 1. syyskuuta 1931 8. ja 1. helmikuuta 1933 6. alueen päälliköksi.


title: Arvo Jansson

text: Talvisotaan hän osallistui komppanianpäällikkönä Jalkaväkirykmentti 12:ssa, osallistuen taisteluihin Länsi-Kannaksella. Välirauhan aikana hän palveli Pohjois-Uudenmaan suojeluskuntapiirissä aluepäällikkönä. Jatkosotaan hän osallistui ensin komppanianpäällikkönä Jalkaväkirykmentti 46:ssa ja myöhemmin II pataljoonan pioneeriupseerina, osallistuen taisteluihin Karjalankannaksella. Vuodesta 1942 alkaen hän toimi Kannaksen Ryhmän Henkilötäydennyskomppanian ja Jalkaväenkoulutuskeskus 19:ssä komppanianpäällikkönä. Vuodesta 1942 alkaen hänet siirrettiin Sotavankileiri 6:een leiriupseeriksi, missä tehtävässä oli vuoteen 1944 asti, jolloin sai komennuksen Sotavankileiri 16:een. Vielä samana vuonna hänet komennettiin Jalkaväenkoulutuskeskus 29:ään komppanianpäälliköksi.


title: Arvo Jansson

text: Sotien jälkeen hän työskenteli Polttoainekunnan metsäpiirimiehenä.


title: Lilly Truscott

text: Lillian Josephine "Lilly" Truscott on kuvitteellinen hahmo televisiosarjasta "Hannah Montana". Häntä esittää Emily Osment ja hänen suomalainen ääninäyttelijä on Annituuli Kasurinen.


title: Lilly Truscott

text: Lillyn paras ystävä on sarjan päähenkilö, Miley Stewart. Hänen ystäviinsä kuuluu myös Oliver Oken. Lilly harrastaa skeittailua.


title: Lilly Truscott

text:
Lillyn yleinen sanonta on "Ooh! Lilly Like!".
Sarjan alussa Lilly ei tiedä Mileyn salaisuudesta. Lilly tunkeutuu Hannah Montanan pukuhuoneeseen, jolloin Mileyn salaisuus paljastuu hänelle. Tämän jälkeen Lilly on usein mukana Hannah Montanan keikoilla ja esiintyy nimellä Lola Luftnagle tai Lola LaFonda. Lillyn esittäessä Lolaa tämän tunnusmerkkejä ovat räikeät peruukit ja korut. Lilly himoitsee todella paljon kaikkia Hannahin vaatteita.


title: Lilly Truscott

text: Lilly ja Oliver alkavat seurustella sarjan kolmannella kaudella.


title: Sputnik-ohjelma

text: Sputnik-ohjelma () oli neuvostoliittolainen avaruusohjelma, joka sisälsi useiden satelliittien laukaisemisen avaruuteen. Sputnik-ohjelman paljastuminen oli yllätys koko maailmalle ja etenkin yhdysvaltalaisille, jotka olivat pitäneet itseään rakettitekniikan edelläkävijänä. Sputnik-ohjelmassa ei lähetetty ihmisiä avaruuteen, mutta useita eläimiä kylläkin, niiden muassa Laika-koira, maailman ensimmäinen elävä olento avaruudessa.


title: Sputnik-ohjelma

text: "Sputnik 1":n laukaisu 4. lokakuuta 1957 yllätti koko maailman täysin. Yhdysvalloissa se johti suoranaiseen järkytykseen ja tarpeeseen vastata avaruuskilpailuun. Tätä varten perustettiin mm. NASA. "Sputnik 1":n laukaisua pidetään yleisesti myös avaruuskilvan lähtölaukauksena.


title: Sputnik-ohjelma

text: Sputnik-ohjelmaa pidettiin suuresti onnistuneena ja se rohkaisi neuvostoliittolaisia jatkamaan muilla avaruusohjelmilla, kuten Vostok-ohjelmalla, jonka myötä avaruuteen lähetettiin ensimmäinen ihminen. Myös yhdysvaltalaiset aloittivat pikaisesti Explorer-ohjelmansa.


title: Sputnik-ohjelma

text: "Sputnik 1", 83,6 kilon painoinen ja 58 cm halkaisijaltaan oleva neljällä piiska-antennilla varustettu pallo, laukaistiin maata kiertävälle radalle 4. lokakuuta 1957. Se lähetti radiosignaalia maahan, jota saattoi kuunnella mm. radioamatöörilaitteilla. Siinä ei vielä ollut aurinkokennoja, joten se lopetti toimintansa jo kolmen viikon päästä.


title: Sputnik-ohjelma

text: "Sputnik 2" laukaistiin 3. marraskuuta 1957. Sen mukana lähetettiin avaruuteen ensimmäinen elävä olento, Laika-niminen sekarotuinen koira. "Sputnik 2" oli neljä metriä korkea kartiomainen satelliitti, jossa oli mm. useita radiolähettimiä, telemetriajärjestelmä ja matkustamon lämpötilasäätely. "Sputnik 2" kiersi maapalloa 162 päivää, jonka jälkeen se palasi ilmakehään.


title: Sputnik-ohjelma

text: Maailman ensimmäinen avaruusmatkaaja joutui matkustamaan hyvin pienessä matkustamossa, jossa oli juuri ja juuri tilaa käydä makuulle ja nousta seisomaan. Laika pyrittiin pitämään hengissä 10 vuorokautta ja sitä varten mukana oli ruokaa ja juomaa. Mukana oli myös tarpeen tullen käytettävää myrkytettyä ruokaa, jotta Laika kuolisi, mikäli satelliitti putoaisi odottamatta maahan. "Sputnik 2":ta ei nimittäin ollut varustettu tuomaan matkustajia turvallisesti maahan, joten koira olisi joka tapauksessa palanut kuoliaaksi ilmakehään palattuaan. Vuonna 2002 venäläiset paljastivat, että Laika oli kuollut jo muutaman tunnin matkan jälkeen kuumuuteen ja stressiin. Joka tapauksessa Laika antoi tutkijoille arvokasta tietoa avaruusmatkan vaikutuksesta elävään olentoon.


title: Sputnik-ohjelma

text: "Sputnik 3":n ensimmäinen laukaisu 3. helmikuuta 1958 epäonnistui, mutta toinen, onnistunut yritys, tapahtui 15. toukokuuta samana vuonna. "Sputnik 3" oli miehittämätön ja varustettu suurella määrällä geofysikaalista tutkimuslaitteistoa. "Sputnik 3":n oli tarkoitus myös tutkia Van Allenin vyöhykettä, mutta satelliitin nauhuri ei toiminut ja mittauksia ei voitu suorittaa.


title: Sputnik-ohjelma

text: "Sputnik 4" laukaistiin 15. toukokuuta 1960, kaksi vuotta "Sputnik 3":n jälkeen. "Sputnik 4" oli niin ikään miehittämätön, mutta se oli samalla Vostok-avaruuskapselin koelento, jota käytettiin pian sen jälkeen miehitetyissä avaruuslennoissa. "Sputnik 4":ssä oli täysin varusteltu matkustamo ja ihmisen kokoinen nukke.


title: Sputnik-ohjelma

text: "Sputnik 5" laukaistiin 19. elokuuta 1960. Siinä oli matkustajina kaksi koiraa, 40 hiirtä, kaksi rottaa ja useita kasveja. "Sputnik 5" lensi vain vuorokauden ja kaikki eläimet saatiin turvallisesti maahan asti. Se oli samalla myös Vostok-kapselin toinen koelento.


title: Sputnik-ohjelma

text: "Sputnik 6", joka laukaistiin 1. joulukuuta 1960, oli niin ikään Vostok-ohjelman koelento. Matkustajina oli kaksi koiraa. Sputnik 6 lensi vain yhden vuorokauden, ja sen oli tarkoitus laskeutua kierrettyään maa 17 kertaa, mutta näin ei tapahtunut. Satelliitti oli putoamassa maahan 18. kierroksellaan, jolloin se räjäytettiin tuhoamispanoksella, ettei sen tekniikka joutuisi vihollismaiden käsiin.


title: Oliver Oken

text: Oliver Oken on kuvitteellinen henkilö Disney Channelin televisiosarjassa Hannah Montana ja on yksi päähenkilöistä tuotantokausilla 1-3. 4. tuotantokaudella Oliver on sivuhenkilö. Häntä näyttelee Mitchel Musso ja suomeksi dubatuissa jaksoissa hahmoa ääninäyttelee Oskari Tamminen.


title: Oliver Oken

text: Oliver Oken on Mileyn ja Lillyn paras ystävä. Oliver on kuvattu luonteeltaan hassuksi, hieman huolimattomaksi, muuta ystävälliseksi teini-ikäiseksi pojaksi. Häntä ei pidetä erityisen fiksuna, koska hänen koetuloksensa eivät ole kovin hyviä. Hän kutsuu välillä itseään nimellä 'Smoken Oken'. Oliverin eräs lempipuuha on surffaus ja hän on myös kiinnostunut skeittauksesta ja eri urheilulajeista. Hän oli ollut ihastunut Hannah Montanaan, mutta sai tietää Mileyn olevan Hannah Montana sarjan ensimmäisellä tuotantokaudella. Oliver kutsui itseään Mike Standley III, kun hän oli valepuvussa Hannah Montanan keikalla, kuten Lola Luftnagle (Lilly Truscott). 3. tuotantokaudella Oliver eroaa tyttöystävästään Joanniesta, ja alkaa myöhemmin seurustella Lillyn kanssa. Oliver on erittäin deittaileva. Sarjassa Oliverila on monia tyttöystäviä. Oliver inhoaa purukumia ja siihen onkin pätevä selitys: nimittäin, kun Oliver oli vauva hänen mumminsa sylkäisi vahingossa purukumin hänen suuhunsa. Oliver on myös eräässä jaksossa töissä rantabaarissa.


title: Heinz G. Konsalik

text: Heinz G. Konsalik, oikealta nimeltään Heinz Günther, (s. 28. toukokuuta 1921 Köln, Saksa – 2. lokakuuta 1999 Salzburg, Itävalta) oli saksalainen kirjailija. Hän julkaisi noin 160 romaania, joita on myyty maailmanlaajuisesti ainakin 83 miljoonaa kappaletta.


title: Robby Ray Stewart

text: Robby Ray Stewart on televisiosarjan "Hannah Montana" hahmo, jota näyttelee Billy Ray Cyrus ja ääninäyttelee Aku Laitinen. Robby on Miley Stewartin ja Jackson Stewartin isä. Hän on Mileyn manageri kun Miley on Hannah Montanana. Hän on ylpeä lapsestaan. Robby eräässä jaksossa oli treffeillä Lillyn äidin kanssa. Robbyn ensimmäinen vaimo kuoli. Hän ei osaa kylläkään ikinä valita syntymäpäivälahjoja Mileylle, joka todettiin jaksossa "It’s a Mannequin’s World".


title: Marokon dirham

text: Marokon dirham () on Marokon rahayksikkö. Se on myös Länsi-Saharan rahayksikkö. Sen valuuttatunnus on MAD.


title: Marokon dirham

text: Marokossa on käytössä 10, 50, 100 ja 200 dirhamin setelit ja 1, 5, 10, 20 santimatin kolikot ja ½, 1, 2, 5 ja 10 dirhamin kolikot. Seteleissä on kuvattu Hassan II, Muhammad VI ja Muhammad V.


title: Le Grau-du-Roi

text: Le Grau-du-Roi on rannikkokaupunki ja kunta Gardin departementin alueella eteläisessä Ranskassa. Kaupunki sijaitsee Välimeren rannalla niin sanotun Camarguen alueen lounaisosassa. Siellä on arviolta 8 421 asukasta (vuonna 2013) ja sen pinta-ala on 54,73 neliökilometriä.


title: Le Grau-du-Roi

text: Le Grau-du-Roin kunnan toinen taajama Port Camargue on rantalomakohde, jossa on myös isohko matkailusatama.


title: Stuart Kahan

text:
Stuart Kahan on yhdysvaltalainen lehtimies, jolta ilmestyi 1988 Otavan kustantama teos "Kremlin susi", romaani joka kertoo Stalinin eräästä lähimmästä miehestä, Lazar Kaganovitšistä. Vuonna 1987 englanniksi ilmestyneen teoksen alkuperäinen nimi oli "Wolf of the Kremlin: The First Biography of L.M. Kaganovich, the Soviet Union's Architect of Fear". Kirjassa väitettään muun muassa, että
Stalin olisi myrkytetty antamalla hänelle pitkän ajan kuluessa arsenikkia.


title: José Peseiro

text: José Peseiro (s. 4. huhtikuuta 1960) on portugalilainen jalkapallovalmentaja.


title: José Peseiro

text:
Peseiro valmistui samalta valmentajakurssilta kuin José Mourinho ja aloitti valmennusuransa jo nuorella iällä kotimaansa alasarjojen seuroissa. Läpimurtonsa hän teki madeiralaisen CD Nacionalin päävalmentajana. Hän nosti seuran Portugalin kolmanneksi korkeimmalta sarjatasolta aina pääsarjatasolle saakka. Kaudella 2002/03 Nacional sijoittui liigassa yhdenneksitoista ja kauden jälkeen Carlos Queiroz nappasi Peseiron apuvalmentajakseen Real Madridiin. Pesti ei kuitenkaan sujunut tuloksellisesti seurajohtoa tyydyttävällä tavalla ja kaksikko sai potkut huhtikuussa 2004.
Peseiro palasi takaisin kotimaahansa ja valmensi kaudella 2004/05 Sportingia. Tavoitteena oli FC Porton syrjäyttäminen mestaruuskannasta, mutta mestaruus jäi haaveeksi kun joukkue kärsi kalkkiviivoilla tappion SL Benficalle. UEFA Cupissa Sporting pelasi paremmin ja eteni aina finaaliin saakka. Loppuottelussa se kuitenkin kärsi tappion venäläiselle PFK TsSKA Moskovalle 1–3.


title: José Peseiro

text: Kausi 2005/06 alkoi kuitenkin varsin murheellisesti ja tulokset jäivät kehnoiksi niin kotimaassa kuin europeleissäkin. Peseiro sai lopulta tarpeekseen kun Sporting hävisi lokakuussa Académica de Coimbralle 0–1 ja putosi liigassa seitsemänneksi. Peseiro jätti ottelun jälkeen tehtävänsä.


title: José Peseiro

text: Sportingista lähtönsä jälkeen Peseiro valmensi kaudella 2006/07 Al-Hilalia kunnes siirtyi kaudeksi 2007/08 kreikkalaisen Panathinaikosin peräsimeen. Mestaruus jäi kovista odotuksista huolimatta tavoitteeksi ja hän joutui fanien epäsuosioon. Peseiro sai lopulta tarpeekseen ja erosi toukokuussa 2008 seuran pelattua tasan AEK Ateenan kanssa.


title: José Peseiro

text: Kesäkuussa 2008 hän siirtyi romanialaisen Rapid Bukarestin päävalmentajaksi. Kausi alkoi kuitenkin vaisusti ja hän sai potkut lokakuussa 2008 VfL Wolfsburgin pudotettua seuran UEFA Cupista. Hän kuitenkin palasi tehtäviinsä muutaman päivän myöhemmin ja jatkoi päävalmentajana tammikuuhun 2009, jolloin erosi tehtävistään.


title: José Peseiro

text: Helmikuussa 2009 Peseirosta tuli Saudi-Arabian jalkapallomaajoukkueen uusi päävalmentaja. Saudien tavoitteena oli selviytyä MM-kisoihin 2010, mutta se jäi haaveeksi. Peseiro sai potkut tammikuussa 2011 Saudi-Arabian hävittyä Syyrialle 2–1 Aasian mestaruuskisoissa.


title: José Peseiro

text: Kesäkuun alussa 2012 Peseiro palasi valmennustehtäviin, kun Liga Sagresissa pelaava SC Braga palkkasi hänet uudeksi päävalmentajaksi. Peseiron johdolla Braga selvitti tiensä Mestarien liigan lohkovaiheeseen kukistamalla karsintaottelussa Udinese Calcion vierasmaalisäännön turvin. Seura ei kuitenkaan päässyt lohkostaan jatkoon ja jäi Liga Sagresissa kolmen parhaan ulkopuolelle. Portugalin liigacupin voitto ei pelastanut Peseiron työpaikkaa, vaan seura purki hänen sopimuksensa kauden 2012/13 päätteeksi.


title: José Peseiro

text: Marraskuussa 2013 Peseiro jatkoi uraansa Al-Wahdan peräsimessä. Joukkue sijoittui Peseiron johdolla Arabiemiraattien liigassa toiseksi audella 2013/14. Seuraavalla kaudella tulokset eivät olleet tyydyttäviä ja Peseiro sai potkut helmikuussa 2015.


title: José Peseiro

text: Lokakuussa 2015 Peseirosta tuli egyptiläisen Al-Ahlin päävalmentaja. Peseiron johdolla Al-Ahli voitti Egyptin supercupin mestaruuden. Hän jätti joukkueen tammikuussa 2016 ja siirtyi FC Porton päävalmentajaksi. Peseiron johdolla Porto jäi Portugalin liigassa kolmanneksi peräti 15 pistettä mestaruuden voittaneelle SL Benficalle hävinneenä. Joukkueen kausi päättyi cup-finaalin tappioon SC Bragalle ja Peseiro sai kauden jälkeen potkut tehtävästään.


title: José Peseiro

text: Kesäkuussa 2016 Peseiro palasi kaksivuotisella sopimuksella SC Bragan peräsimeen. Peseiro sai kuitenkin potkut seurasta jo joulukuussa heikkojen tulosten myötä. Tammikuussa 2017 hänestä tuli Al-Sharjahin päävalmentaja. Pesti päättyi potkuihin lokakuussa 2017.


title: José Peseiro

text: Helmikuussa 2018 Peseiro palasi jälleen Portugaliin Vitória SC:n päävalmentajaksi. Peseiro luotsasi seuraa kauden loppuun saakka. Heinäkuussa 2018 Peseirosta tuli Sporting CP:n päävalmentaja. Peseiron pesti päättyi jo marraskuun alussa, kun liigassa viidentenä ollut Sporting erotti Peseiron.


title: Kun savukkeet on loppuneet

text: Kun savukkeet on loppuneet on Kaija Koon esikoisalbumi. Se julkaistiin vuonna 1986. Albumin kappaleet ovat kokonaan Risto Asikaisen käsialaa.


title: Jackson Stewart

text: Jackson Stewart on kuvitteellinen henkilö Disney Channelin televisiosarjassa Hannah Montana. Häntä näyttelee Jason Earles. Jacksonin suomalainen ääninäyttelijä on Samuel Harjanne.


title: Jackson Stewart

text: Jackson on kotoisin Tennesseesta, mutta tällä hetkellä hän asuu Kaliforniassa siskonsa Miley Stewartin ja isänsä Robby Stewartin kanssa. Luonteeltaan Jackson on hieman hassu ja ärsyttävä, mutta joskus myös huolehtiva. Hän pitää itseään naistenmiehenä.


title: Jackson Stewart

text: Kun Stewartin perhe muutti Malibuun Kaliforniaan, Jacksonin arvosanat paranivat ja hän oppi surfaamaan. Jackson joutuu yleensä viemään Mileyn muotinäytöksiin ja elokuvien ensi-iltaan omalla autollaan, jos he unohtavat tilata limusiinin. Mileyllä ja Jacksonilla on välillä erimielisyyksiä eivätkä he aina tule toimeen, mutta yleensä he pitävät yhtä. Jackson on töissä Rico's-nimisessä surffikaupassa.


title: Fermon maakunta

text: Fermon maakunta () on maakunta Marchen hallintoalueella Keski-Italiassa Adrianmeren rannalla.


title: Fermon maakunta

text: Fermon maakunnan pinta-ala on 863 km ja asukasluku noin 175 000. Maakunta muodostuu 40 kunnasta, ja sen pääkaupunki on Fermo.


title: Fermon maakunta

text: Fermon maakunnan perustamisesta päätettiin vuonna 2004, mutta päätös tuli voimaan lopullisesti 1. tammikuuta 2009.


title: Spårakoff

text: Spårakoff on helsinkiläinen liikkuva ravintola. Se on rakennettu HKL:n Karia HM V-sarjan vuonna 1959 valmistetusta raitiovaunusta. Se on yksi neljästä liikennöintikunnossa olevasta tämän tyypin raitiovaunusta. Kaksi muuta on museovaunuina ja yksi mainoskäytössä.


title: Spårakoff

text: Ravintola on saanut nimensä ja värityksensä vanhan helsinkiläisen Sinebrychoffin panimon tuotemerkin Koffin mukaan.


title: Spårakoff

text: Spårakoff on liikenteessä kesäkuukausina ja siihen pääsee pääsymaksun maksamalla. Sitä operoivat Sinebrychoff, HOK-Elanto ja Helsingin kaupungin liikennelaitos yhdessä.


title: Spårakoff

text: Spårakoffin tunnistaa sen punaisesta väristä sekä tekstistä "PUB".


title: Spårakoff

text: Spårakoffin muuntotyöt tehtiin vuonna 1995 juhlistamaan Sinebrychoff 175-vuotisjuhlia. Vaunu no. 15 valittiin tähän tarkoitukseen, ja sille annettiin uusi numero 175 uuden käyttötarkoituksensa mukaan. Vaunu otettiin nykyiseen käyttöönsä eräitten tietojen mukaan vapunaattona 1995, joskin toisten tietojen mukaan se esiteltiin tiedotusvälineille vasta 12.5.1995.


title: Spårakoff

text: Spårakoffin lattiapinta-ala on 20 m². Siinä on istuinpaikkoja 24 asiakkaalle. Tarjoilua varten on baaritiski, ja asiakkaita varten lisäksi WC. WC on niin pienessä tilassa, että se piti teettää tehtaalla, jossa valmistetaan laivan hyttejä. Muuntotyöt suunnitteli Oy Windell & Riikonen Design Ltd ja ne suoritti Helsingin kaupungin liikennelaitos. Alun perin Spårakoffin oli määrä olla toiminnassa vain kaksi vuotta, mutta se osoittautui niin suosituksi, että se jatkaa toimintaansa edelleen. Se oli ainakin aluksi ainoa laatuaan maailmassa.


title: Spårakoff

text: Vuonna 2015 Spårakoff on liikenteessä 4.5.–5.9. välisen ajan. Kiertoajelu kestää noin 40 minuuttia, ja se alkaa Rautatientorilta ja etenee Kallion, Töölön ja Kauppatorin kautta takaisin Rautatientorille. Pysäkit ovat seuraavat: Rautatientori, Linnanmäki, Oopperatalo, Aleksanterinkatu ja Kauppatori. Lisäksi se tekee tilausajoja.


title: Spårakoff

text: Nimi Spårakoff on yhdistelmä Stadin slangin sanasta "spåra" (‘raitiovaunu’, ruotsin samaa tarkoittavasta sanasta "spårvagn") ja Skandinavian vanhimman panimon Sinebrychoffin tuotemerkistä "Koff".


title: Spårakoff

text: Spårakoffissa on kaksi kääntöteliä. Se on alun perin rakennettu 1959 ja muunnettu ravintolaksi vuonna 1995. Tekniset tiedot ovat seuraavat:Spårakoffin kopio, joka oli muunnettu hylätystä HKL 23 -vaunusta esiintyi Taipei Expo -näyttelyssä Taiwanissa marras–joulukuun vaihteessa vuonna 2000 yhdeksän päivän ajan Suomen matkailuosastossa. Sisälle oli asennettu tietokonesimulaattorit, joista näkyi "Virtual Finland". Näin ratikkaan menijöistä tuntui siltä kuin he olisivat olleet ajelumatkalla Helsingissä. Sisustukseen kuuluivat myös pöydät, penkit ja baaritiski. Muutokset vaunuun tehtiin Taipeissa. Näyttelyn jälkeen tämä vaunu jäi Taiwaniin. Siellä ei ole raitioteitä, joten kyseessä on maan ainoa raitiovaunu.


title: Christina Otzen

text: Christina Otzen (s. 4. lokakuuta 1975 Gentofte) on tanskalainen purjehtija ja olympiamitalisti. Hän saavutti pronssia Ateenan olympialaisista 2004 yngling-luokasta Dorte Jensenin ja Helle Jespersenin kanssa.


title: Komministeri

text: Komministeri (: 'kanssapalvelija', 'apulainen') on Ruotsissa vakinaisen apulaispapin tai anneksiseurakunnan papin virkanimike. Suomessakin on aiemmin ollut kaupunkiseurakunnissa komministerin virkoja. Myöhemmin niiden tilalle tuli kappalaisenvirat.


title: Pilpasuo

text: Pilpasuo on Oulun laajin, 367 hehtaarin suuruinen suoalue Sanginsuun suuralueella Lapinkankaan, Sanginsuun ja Sanginjoen kaupunginosissa.


title: Pilpasuo

text: Pilpasuo sijaitsee Oulun kaupungissa keskustan itäpuolella, Oulujoen pohjoispuolella siihen laskevan Sanginjoen suusta viitisen kilometriä linnuntietä koilliseen. Sinne on yhteys Sanginjoen varresta Sanginjoentieltä eroavalta metsäautotieltä, johon suon länsiosassa yhtyy myös suota kiertävä luontopolku.


title: Pilpasuo

text: Pilpasuo on pääosin kehittynyt liki kolme tuhatta vuotta vanhan merenrantaniityn, muinaisen Oulujoen suistohaaran eli jokiuoman alueelle. Suon laidalla olevan Pilpakankaan reunamilla näkyy yhä rantadyynivalleja ja kankaalta sekä suota ympäröiviltä moreenikumpareilta siihen purkautuu paljon pohjavettä. Suolta virtaa Suo-oja -niminen puro Sanginjokeen Vääräkosken kohdalle. Suoluonnon kehittyminen ei ole pysähtynyt, vaan osa siitä muuttuu aapasuoksi ja osa keidassuoksi ja suolle jää yhä vähemmän rimpiä. Tätä nykyä suon keskustan yleisin suotyyppi on neva, laidoilla on sekä korpia että rämeitä. Sieltä on löydetty yhteensä peräti 23 erilaista suotyyppiä, kuten isovarpuräme, tupasvillaräme, ruohokorpi, nevakorpi, keskiravinteinen saraneva, lyhytkorsineva, luhtaneva ja letto.


title: Pilpasuo

text: Suon pohjoisin Pahalammen tienoon kolkka ja itäinen Pilpakankaan ja Ala-Korkiakankaan välinen alue ovat Natura-aluetta, joka on merkitty suojelualueeksi sekä Pohjois-Pohjanmaan seutukaavassa että Oulun yleiskaavassa. Suota kiertää noin seitsemän kilometrin mittainen luontopolku. Sen varrella suon länsilaidalla olevan lähteen kohdalla Pilpakankaalla on nuotiopaikka ja laavu. Telttailu alueella on kielletty, mutta laavulla yöpyminen sallittu. Suojelualueeseen sisältyvän Pilpasuota idässä rajaavan Ala-Korkiakankaan keskellä on lapinraunio. Luontopolku ylittää suon pitkospuita Pilpakankaan ja Ala-Korkiakankaan välisen pienen Siltasaaren kautta.


title: Pilpasuo

text: Suon kasveihin kuuluu muun muassa lapinleinikki ja lettorikko, siellä voi nähdä lentelevän kurkia ja liroja sekä vaeltelevan hirviä.


title: Johann Ludwig von Cobenzl

text: Johann Ludwig Joseph von Cobenzl (21. marraskuuta 1753 Bryssel – 22. helmikuuta 1809 Wien) oli itävaltalainen diplomaatti, kreivi ja poliitikko.


title: Johann Ludwig von Cobenzl

text: Vuonna 1800 Cobenzlista tuli Itävallan ulkoministeri.


title: Sinikka Vuola

text: Sinikka Onerva Vuola (s. 13. tammikuuta 1972 Rauma) on suomalainen kirjailija, koulutukseltaan filosofian maisteri. Hän on työskennellyt muun muassa tietokirjatoimittajana ja tiedottajana.


title: Sinikka Vuola

text: Vuolan esikoisteos, runokokoelma "Orkesteri jota emme kuule", ilmestyi keväällä 2007 Tammen julkaisemana. Se oli ehdolla Helsingin Sanomien kirjallisuuspalkinnon saajaksi, ja sille myönnettiin Kalevi Jäntin palkinto. Runokokoelma "Maailman" "vaikein" "kieli" (Tammi 2013) oli puolestaan Yleisradion Tanssiva karhu -runopalkintoehdokas 2014. Esikoisromaani "Replika" (Tammi 2016) oli ehdokkaana Runeberg-palkinnon saajaksi. Vuolan runoja on käännetty albaniaksi, ukrainaksi, italiaksi ja venäjäksi sekä lyhytproosaa englanniksi. Hän on proosan keinoja tutkivan Mahdollisen Kirjallisuuden Seuran jäsen.


title: Sinikka Vuola

text: Sinikka Vuola asuu perheineen Helsingissä.


title: Carl Hindenburg

text: Carl Friedrich Hindenburg (1741 – 1808) oli saksalainen matemaatikko ja filosofian sekä fysiikan professori.


title: Carl Hindenburg

text: Hindenburg syntyi Dresdenissä tukkukauppiaan perheeseen.


title: Carl Hindenburg

text: Hänen työnsä keskittyivät kombinatoriikkaan ja todennäköisyyslaskentaan. Hän julkaisi tutkimuksensa kirjassa "Kombinatorische Mathematik".


title: Carl Hindenburg

text: Hindenburg myös tutki Turkkilaisen, shakkia näennäisesti pelaavan automaatin, keskusteluja ja julkaisi niitä kirjassaan "Über den Schachspieler des Herrn von Kempelen und dessen Nachbildung".


title: Ralph Broome

text: Ralph Howard Broome (5. elokuuta 1889 – 25. tammikuuta 1985) oli brittiläinen rattikelkkailija, joka kilpaili 1920-luvun alkupuolella.


title: Ralph Broome

text: Vuoden 1924 talviolympialaisissa Broome voitti hopeaa neljän miehen kelkasta ajalla 5.48,83.


title: Sven Riederer

text: Sven Riederer (s. 27. maaliskuuta 1981) on sveitsiläinen triathlonisti, olympiamitalisti. Olympiamitalinsa hän saavutti Ateenasta 2004 uusiseelantilaisten Hamish Carterin ja Bevan Dochertyn jälkeen kokonaisajalla 1.51.33,26. Lisäksi hän voitti vuonna 2001 juniorien Euroopan mestaruuden ja seuraavana vuonna alle 23-vuotiaiden MM-hopeaa.


title: Sveitsin kantonit

text: Sveitsissä on 26 kantonia, jotka muodostavat Sveitsin liittovaltion. Kantonit ovat hallinnollisesti varsin itsenäisiä, sillä jokaisella kantonilla on oma perustuslakinsa ja omat lainsäädäntö- ja toimeenpano- ja tuomioelimensä. Kaikissa kantoneissa on yksikamarinen parlamentti, jonka nimi vaihtelee kantoneittain.


title: Sveitsin kantonit

text: Kuusi kantoneista on entisiä puolikantoneita. Ne valitsevat Sveitsin liittokokouksen 46-jäseniseen ylempään kamariin vain yhden edustajan kahden sijasta.


title: Sveitsin kantonit

text: Kaikki se, mikä ei valaliiton perustuslain mukaan kuulu valaliiton toimivallan alaisuuteen, kuuluu kantonin tasolla päätettäviin asioihin. Näitä ovat esimerkiksi valtiollinen järjestäytyminen, osin terveydenhoito, poliisilaitos, verotus ja koululaitos. Liittovaltion ja kantonin kompetenssit ovat osittain ristiriidassa keskenään, mikä aiheuttaa sekaannuksia. Kantonit jakavat päätösvaltaa sisäisesti eri tavoin edelleen alemmille hallinnon tasoille.


title: Sveitsin kantonit

text: Kahta kantonia (Glarus ja Appenzell Innerrhoden) lukuun ottamatta asioista päätetään kansanäänestyksillä. Näissä kahdessa kantonissa asioista päätetään ulkona järjestettävissä kansalaiskokouksissa.


title: Sveitsin kantonit

text: Sveitsin alue jakaantuu 2 212 kuntaan (1.1.2019). Vähiten kuntia on Basel-Stadtin ja Glarusin kantoneissa, kolme molemmissa. Eniten kuntia on Bernin kantonissa, yhteensä 346.


title: Sveitsin kantonit

text: Yhdeksässätoista kantonissa on myös hallinnollinen välitaso, jonka nimi vaihtelee kantonista toiseen. Saksankielisissä kantoneissa hallintoalueen nimi on yleisimmin "Bezirk" (myös "Amtsbezirk", "Verwaltungskreis", "Wahlkreis" tai "Landesteil"), ranskankielisissä "district" ja italiankielisissä "distretto". Hallintoalueita on kaikkiaan 146 (1.1.2019).


title: Alexander Richardson

text: Alexander Whitmore Colquhoun Richardson (11. toukokuuta 1887 – 22. heinäkuuta 1964) oli brittiläinen rattikelkkailija, joka kilpaili 1920-luvun alussa.


title: Alexander Richardson

text: Vuoden 1924 talviolympialaisissa Richardson voitti hopeaa neljän miehen kelkasta ajalla 5.48,83.


title: Virginia City (Nevada)

text: Virginia City on Nevadan osavaltiossa Yhdysvalloissa sijaitseva historiallinen kaivoskaupunki, jossa Mark Twain aloitti uransa lehtimiehenä vuonna 1863. Virginia City on statukseltaan epäitsenäinen "unincorporated community" ja Storeyn piirikunnan keskus. Virginia Cityssä on alle tuhat asukasta, ja sen kaupunkikuva, joka muodostaa "Virginia City Historic Districtin", on julistettu suojelukohteeksi.


title: Virginia City (Nevada)

text: Virginia City on Nevadan vanhimpia asutuskeskuksia, joka syntyi kultaryntäyksessä lähes yhdessä yössä 1859, kun Comstockin hopea- ja kultarikas malmijuonne löydettiin. Löytö houkutteli paikalle tuhansia kaivajia, ja enimmillään kaupungin asukasluku lähenteli 30 000 ihmistä. Kaupunki kuihtui nopeasti, kun kaivostoiminta tyrehtyi Comstockin suonen ehdyttyä 1898.


title: Virginia City (Nevada)

text: Virginia City sijaitsee 1 896 metrin korkeudella merenpinnasta Mt. Davidson -vuoren kupeessa.


title: Virginia City (Nevada)

text: "Bonanza"-televisiosarjan keskiössä olevan kuvitteellisen Ponderosan maatilan sanotaan sijaitsevan Virginia Cityn lähistöllä.


title: Valtiovierailu

text: Valtiovierailu on virallinen vierailu, jossa valtionpäämies vierailee toisen maan johtajan luona. Valtiovierailu on merkittävin diplomaattinen kanssakäynti kahden maan välillä ja sitä juhlistetaan suurilla seremonioilla ja virallisuuksilla.


title: Valtiovierailu

text: Suomessa valtiovierailut noudattavat yleensä tiettyä jo perinteeksi muodostunutta kaavaa. Viralliset vastaanottoseremoniat järjestetään presidentinlinnan edustalla tai vaihtoehtoisesti Helsinki-Vantaan lentoasemalla. Vastaanottoseremoniassa vierailevan maan päämies tarkastaa yhdessä tasavallan presidentin kanssa kunniavartioston Porilaisten marssin tahdissa. Kunniavartioston tarkastuksen ja kansallislaulujen esittämisen jälkeen valtionpäämiehet tervehtivät yleisöä presidentinlinnan parvekkeelta, josta siirrytään keltaiseen salonkiin juomaan tervetuliaismaljat, ottamaan virallisia valokuvia sekä vaihtamaan lahjoja ja kunniamerkkejä.


title: Valtiovierailu

text: Yleensä viralliseen ohjelmaan kuuluvat ainakin seppeleenlasku marsalkka Mannerheimin haudalle, käynti eduskunnassa ja Helsingin kaupungintalossa. Vierailu päättyy yleensä presidentinlinnassa pidettäviin juhlaillallisiin, joissa valtionpäämiehet pitävät omat puheensa.


title: Nokkaeläin Perry

text: Nokkaeläin Perry (tunnetaan myös nimellä Agentti P tai yksinkertaisesti Perry) on hahmo animaatiosarjassa "Finias ja Ferb". Perry on vesinokkaeläin. Sarjan ja sen hahmot ovat luoneet Dan Povenmire ja Jeff "Swampy" Marsh. Perry nähtiin ensimmäisen kerran sarjan jaksossa "Rollercoaster", jossa valtaosa päähenkilöistä tavattiin ensi kerran. Perry ei osaa puhua, mutta tämä murisee toisinaan. Tällöin Perryn ääninäyttelijänä toimii Dee Bradley Baker.


title: Nokkaeläin Perry

text: Perry on Flynn–Fletcherin-perheen lemmikkieläin, jota pidetään hiljaisena ja mitään tekemättömänä. Hän elää kuitenkin kaksoiselämää salaisena agenttina. Perry on päähenkilönä jokaisessa sarjan sivujuonessa, jossa hän taistelee vihollistaan Tohtori Tollontyötä vastaan. Joissain jaksoissa on kuitenkin viitattu siihen, että Perry ja Tollontyö ovat melko hyvissä väleissä siitäkin huolimatta, että he ovat eri puolilla. Kaksikko onkin useamman kerran liittoutunut väliaikaisesti päihittääkseen yhteiset vihollisensa.


title: Al-Hilal

text: Al-Hilal () on Saudi-Arabian valioliigaan kuuluva saudiarabialainen jalkapalloseura. Se toimii pääkaupunki Riadissa ja pelaa maansa korkeimmalla sarjatasolla. Eräs tunnettu Al-Hilalissa vaikuttanut kotimainen pelaaja on Sami Al-Jaber (1988-2007); ulkomaalaisista esimerkiksi brasilialainen Rivelino oli seurassa vuosina 1978–1981.


title: Al-Hilal

text: Al-Hilal on voittanut maansa valioliigan mestaruuden useasti; vuosina 1977, 1979, 1985, 1986, 1988, 1990, 1996, 1998, 2002, 2005, 2008, 2010 ja 2011.


title: Franck Atsou

text: Edem Komlan Franck Atsou (s. 1. elokuuta 1978 Lomé) on togolainen jalkapalloilija. Hän pääsi maajoukkueeseen ensi kertaa 1996 ja osallistui sen jäsenenä vuoden 2006 maailmanmestaruuskilpailuihin.


title: Franck Atsou

text: Atsoun ammattilaisseuroina ovat olleet Asante Kotoko (Ghana), Africa Sports National (Norsunluurannikko), Al-Hilal (Saudi-Arabia), K. Beringen-Heusden-Zolder (Belgia) ja FC Aboomoslem (Iran).


title: Landsverk Anti II

text: Landsverk Anti II eli Luftvärnskanonvagn L-62 Anti II on ruotsalainen toisen maailmansodan aikainen ilmatorjuntapanssarivaunu. Se kehitettiin vuosina 1941–1942. Sen perustana oli unkarilainen Toldi-panssarivaunu, jota oli valmistettu ruotsalaiselta AB Landsverkiltä hankitulla lisenssillä. Vaunussa oli Boforsin 40 mm ilmatorjuntakanuuna, joka Suomessa tunnetaan nimellä 40 ItK 38.


title: Landsverk Anti II

text: Suomi sai käyttöönsä kuusi Anti II -vaunua vuonna 1942. Kesän 1944 aikana suomalaisten vaunut pudottivat tykeillään 11 neuvostoliiton lentokonetta. Vaunut selvisivät sodasta ehjinä ja niitä käytettiin aina vuoteen 1966 asti.


title: Christian Clavier

text: Christian Clavier (s. 6. toukokuuta 1952, Pariisi) on ranskalainen näyttelijä. Hänet muistetaan Asterixin näyttelijänä elokuvissa Asterix ja Obelix vastaan Caesar, sekä . Hän on myös näytellyt elokuvassa Just Visiting Jean Renon kanssa ja Napoleonia elokuvassa Napoleon Bonaparte.


title: Mendelian Inheritance in Man

text: Mendelian Inheritance in Man (tai Online Mendelian Inheritance in Man eli OMIM) on projekti, joka ylläpitää tietokantaa kaikista tunnetuista ihmisten sairauksista, jotka ovat kokonaan tai osittain geenien määrämiä. Tietokannassa on lueteltu myös tautiin liittyvät geenit. OMIM on Johns Hopkinsin yliopiston tutkijoiden kehittämä, ja online-version siitä teki National Center for Biotechnology Information.


title: Mendelian Inheritance in Man

text: Tietokannassa kaikki taudit ja geenit tunnistetaan kuusinumeroisella numerosarjalla, jonka ensimmäinen numero kertoo tavan, jolla tauti periytyy. NIM-koodin edessä voi olla myös jokin merkeistä *, #, +, %, tai ^. Merkki kertoo miten paljon minkäkin taudin periytyvyyteen liittyvistä geeneistä ja fenotyypeistä on tietoa.


title: Steven Rooks

text: Steven Rooks (s. 7. elokuuta 1960 Oterleek, Pohjois-Hollanti) on entinen alankomaalainen maantiepyöräilijä, joka kilpaili ammattilaisena vuosina 1982–1995.


title: Steven Rooks

text: Rooks voitti Liège–Bastogne–Liège-"monumentin" vuonna 1983 kukistettuaan Giuseppe Saronnin kymmenellä sekunnilla. Samana vuonna hän sijoittui lisäksi kolmanneksi niin Pariisi–Nizzassa kuin Välimeren ajossakin, jossa voitti 2b -etapin. Vuonna 1984 Rooks oli toinen Pariisi–Tours-klassikossa. Seuraavana vuonna hän voitti seitsemännen etapin Dauphiné Libéréssä ja sijoittui kokonaiskilpailussa toiseksi.


title: Steven Rooks

text: Vuonna 1986 Rooks voitti Amstel Gold Racen ennen saman ajan saanutta Joop Zoetemelkia. Lisäksi Rooks voitti Luxemburgin ympäriajon, Vuelta a Andalucían prologin ja kokonaiskilpailun sekä GP de Wallonie -kilpailun. Seuraavana vuonna hän oli Zoetemelkin jälkeen toinen Amstel Gold Racessa ja voitti Sveitsin ympäriajon toisen etapin. Lisäksi hän oli toinen Omloop Het Volkissa ja Britannian ympäriajossa.


title: Steven Rooks

text: Rooks sijoittui Pedro Delgadon jälkeen toiseksi vuoden 1988 Ranskan ympäriajossa. Rooks voitti kilpailun 12. etapin, joka päättyi kuuluisan Alpe d'Huez'n vuoren huipulle; lisäksi hän oli toinen neljännellä etapilla. Hän sai Maillot à pois -paidan ympäriajon parhaana mäkimiehenä, lisäksi hän voitti yhdistelmäkilpailun, joka laskettiin kokonais-, piste- ja mäkikilpailun yhteissijoitusten perusteella. Samana vuonna Rooks voitti Züri-Metzgete-klassikon ennen Rolf Sørenseniä, oli Jelle Nijdamin jälkeen toinen Amstel Gold Racessa sekä sijoittui kolmanneksi niin Milano–San Remossa, La Flèche Wallonnessa kuin Clásica de San Sebastiánissakin. Lisäksi hän voitti Acht van Chaam -kilpailun ja valittiin vuoden 1988 parhaaksi alankomaalaiseksi miesurheilijaksi.


title: Steven Rooks

text: Vuoden 1989 Ranskan ympäriajossa Rooks voitti 15. etapin, ylämäkiaika-ajon, ja oli toinen 18. osuudella. Hän sijoittui kokonaiskilpailussa seitsemänneksi ja voitti viimeistä kertaa kilpailun ohjelmassa olleen yhdistelmäkilpailun. La Fléche Wallonnessa hän oli Claude Criquielionin jälkeen toinen.


title: Steven Rooks

text: Rooks sijoittui kolmanneksi vuoden 1990 Liège–Bastogne–Liègessä. Seuraavana vuonna hän saavutti hopeaa maantieajon MM-kilpailussa Stuttgartissa Gianni Bugnon jälkeen. Lisäksi hän oli toinen Vuelta a la Comunidad Valenciana -etappikilpailussa ja voitti Alankomaiden maantieajomestaruuden.


title: Steven Rooks

text: Vuonna 1992 Rooks oli Dirk De Wolfin jälkeen toinen Liège–Bastogne–Liègessä ja voitti 4b-etapin Vuelta a Galega -kilpailussa. Vuonna 1994 hän voitti toistamiseen kotimaansa maantieajomestaruuden.


title: Steven Rooks

text: Uran lopetettuaan Rooks myönsi alankomaalaisessa tv-ohjelmassa "Reporter" käyttäneensä uransa aikana dopingaineita .


title: Omanin jalkapallomaajoukkue

text: Omanin jalkapallomaajoukkue eli Al Ahmar () on Omania kansainvälisissä jalkapallo-otteluissa edustava AFC:n maajoukkue. Sitä hallinnoi Omanin jalkapalloliitto.


title: Omanin jalkapallomaajoukkue

text: Joukkue ei ole selviytynyt maailmanmestaruuskilpailujen lopputurnaukseen, mutta Aasian-mestaruudesta se on kamppaillut vuosina 2004, 2007 ja 2015. Kuitenkaan se ei millään kerralla ole selviytynyt pudotuspeleihin. Tunnettuja pelaajia joukkueessa ovat olleet muiden muassa Ali Al Habsi ja Amad Al Hosni. Päävalmentajana on toiminut kesäkuusta 2011 lähtien ranskalainen Paul Le Guen.


title: Mustakaulakurki

text: Mustakaulakurki ("Grus nigricollis") on uhanalainen Tiibetissä pesivä lintu. Niitä arvellaan olevan jäljellä noin kahdeksan tuhatta yksilöä.


title: Mustakaulakurki

text: Mustakaulakurki kasvaa 115–139 cm korkeaksi, painaa vähän yli 5 kg, ja sen siipien kärkiväli on noin 235 cm. Vartalon höyhenpeite on valkeanharmaa, pää ja kaula ovat mustat. Otsassa on punainen läikkä ja silmän takana on pieni valkoinen laikku.


title: Mustakaulakurki

text: Mustakaulakurki pesii Tiibetin ylängöllä ja erillispopulaationa Intiassa Ladakhin alueella. Sillä on kuusi talvehtimisaluetta Bhutanissa ja Kiinan eri osissa. Noin kymmenen yksilön parvi on talvehtinut Intiassa Arunachal Pradeshissa ja niitä on tavattu myös Vietnamissa. Maailman kokonaispopulaation arvellaan olevan noin 11 000 yksilöä, joista lisääntymisikäisiä on noin 8 800. Maanviljelyksen tehostuminen, torjunta-aineiden käyttö sekä kosteikkojen kuivaaminen ovat aiheuttaneet kannan taantumista.


title: Mustakaulakurki

text: Lisääntymisaikana mustakaulakurjet elävät ylänköjen kosteikoilla, kuten soilla, jokien luhdilla ja laitumilla. Talvehtimisalueilla ne pysyttelevät alavien maiden maanviljelysalueilla. Ne eivät ole erityisen arkoja, vaan ruokailevat lähellä laiduntavaa karjaa ja pelloilla työskenteleviä ihmisiä.


title: Mustakaulakurki

text: Mustakaulakurjet rakentavat pesänsä mudasta ja veskikasveista mättäälle tai matalaan veteen. Naaras munii tavallisesti kaksi munaa, joita molemmat emot hautovat yhteensä 30–33 päivää. Koiras hoitaa enimmäkseen pesän puolustamisen. Poikaset oppivat lentämään noin kolmen kuukauden ikäisinä.


title: Mustakaulakurki

text: Kurjet ovat kaikkiruokaisia. Pääravintoa ovat vilja, juuret, hyönteiset, madot, kalat, sammakot, äyriäiset, liskot, marjat ja pikkujyrsijät.


title: Ahn Young-hak

text: Ahn Young-hak (, ; s. 25. lokakuuta 1978) on japanilaissyntyinen, Pohjois-Korean maajoukkueeseen päässyt jalkapalloilija. Ammattilaisseuroinaan hänellä ovat olleet Albirex Niigata (Japani), Nagoya Grampus (Japani), Busan I'Park (Etelä-Korea) ja Suwon Samsung Bluewings (Etelä-Korea).


title: Raisionjoki

text: Raisionjoki (keski- ja yläjuoksulla myös Ruskonjoki ja Vahdonjoki) on Varsinais-Suomessa virtaava noin 20 kilometriä pitkä ja valuma-alueeltaan 132 neliökilometrin suuruinen joki. Joki saa alkunsa pohjavesialueelta Ruskolta Vahdon kirkonkylän pohjoispuolelta, josta se virtaa läpi Ruskon ja Raision laskien Turussa Saaristomereen.


title: Raisionjoki

text: Joki on padottu neljästä kohtaa raakavesivarastoksi, mutta vedenotto on sittemmin loppunut. Ruskonjokilaakso edustaa pitkään jatkuneen ihmistoiminnan muovaamaa jokivarsimaisemaa ja sillä on merkitystä myös virkistyskäytössä. Lisäksi Haunisten altaan ympäristö on suosittua ulkoilualuetta.


title: Raisionjoki

text: Raisionjoki on noin 20 kilometriä pitkä ja Raisionjoen vesistöalueen pinta-ala on 132 km² ja sen järvisyys on vain 0,4 % eli noin 0,5 km². Raisionjoen vesistöalue rajoittuu Aurajoen ja Hirvijoen vesistöalueisiin. Vesistöalueen korkeimmat kohdat ovat hieman yli 90 metrissä alueen koillisosassa. Suurin osa vesistöalueesta on alle 50 metrin korkeudella, matalimpien kohtien sijaitessa eteläosassa. Raisionjokeen laskee useita sivu-uomia, suurin niistä on Ruskossa Turun Moision suunnalta virtaava Vähäjoki. Valuma-alueella on vain yksi järvi, 38 hehtaarin laajuinen tekojärvi Haunisten allas. Lisäksi Raisionjoki on padottu neljästä kohtaa.


title: Raisionjoki

text: Vähän yli 50 % vesistöalueesta on metsämaata ja suota. Lähes 50 % vesistöalueesta on rakennettua ja maatalousaluetta, ja ne sijoittuvat pääosin jokilaaksoihin. Vesistöalue sijaitsee viiden kunnan alueella, ja merkittävimmät taajama-alueet joen varrella ovat Raisio, Rusko ja Vahto. Vesistöalueella asuu noin 16 000 ihmistä. Peltoalueet jokiuoman varrella ovat keskittyneet alaville savikoille joista useat viettävät kohti uomaa ja joki kuuluukin savimaiden jokityyppiin. Vesistöalueen pohjoisosaan on muovautunut soranoton seurauksena harjulaakso jossa on tullut esiin pohjavesiesiintymiä.


title: Raisionjoki

text: Raisionjoen vesistöalueella on kolme vedenkorkeuden ja yksi virtaaman mittausasema, jotka ovat käytössä koko ajan. Vesistöalueella ei ole tehty merkittäviä tulvarakenteita- tai suojelutoimenpiteitä.


title: Raisionjoki

text: Raisionjoki luokitellaan ekologiselta tilaltaan välttäväksi ja sinileväkukinnat ovat yleisiä. Savisameassa joessa on suuria virtaaman vaihteluita jotka lisäävät eroosiota ja siten joen runsasta ravinnekuormaa, kuten kaltevilta peltorinteiltä valuva kiintoaineskin.


title: Raisionjoki

text: Raision-Naantalin vesilaitos käytti Raisionjokea raakavesilähteenä. Vesilaitos on padonnut neljä kohtaa joesta raakaveden riittävyyden varmistamiseksi. Lisäksi se siirsi vettä Raisionjoesta raakavesivarastoonsa 38 hehtaarin tekojärvi Haunisten altaaseen. Sittemmin Raisionjoki on jäänyt varavesilähteeksi, kun on siirrytty käyttämään Turun Seudun Vesi Oy:n tekopohjavettä.


title: Raisionjoki

text: Vesilaitoksen patoja Raisionjoessa ovat seuraavat: Hintsan pato ja allas; Myllypato ja allas; Hintsan–Lähteenmäen pato ja allas; Merttelän pato ja allas.


title: Raisionjoki

text: Arkeologisten tutkimusten mukaan joen vesi oli rautakauden lopulla noin 5–6 metriä korkeammalla kuin nykyisin, ja joki muodosti pitkälle sisämaahan työntyvän merenlahden. Joki oli tuolloin tärkeä kulkureitti, josta saatiin kalaa ja vesilintuja. Sitä pitkin voitiin purjehtia aina Knuuttilan linnasmäelle Raision Ihalaan asti. Rantaniityt olivat tärkeitä maanviljelykselle. Ruskonjokilaakso edustaakin pitkään jatkuneen ihmistoiminnan muovaamaa jokivarsimaisemaa.


title: Palkkiometsästäjät

text: Palkkiometsästäjät () on vuonna 1975 ilmestynyt western-tyylinen blaxploitaatio-elokuva, jonka on ohjannut Jack Arnold. Pääosaa elokuvassa esittää entinen amerikkalaisen jalkapallon pelaaja Fred Williamson, joka myös käsikirjoitti ja osaksi tuotti elokuvan.


title: Palkkiometsästäjät

text: "Boss Nigger" julkaistiin Yhdysvalloissa joillakin alueilla myös nimillä "The Boss" ja "The Black Bounty Killer". Suomessa elokuva on julkaistu nimillä "Palkkiometsästäjät" ja "Kaupungin kauhut".


title: Palkkiometsästäjät

text: Elokuvassa kaksi afroamerikkalaista palkkionmetsästäjää, "Boss Nigger" ja Amos (Williamson ja D'Urville Martin), ratsastavat pieneen western-tyyliseen kylään. Kun he huomaavat, että kylässä ei ole sheriffiä, ottaa "Boss Nigger" tehtävän itselleen voitettuaan pormestarin (R.G. Armstrong) viekkaudessaan.


title: Palkkiometsästäjät

text: Julkaisuaikanaan The New York Times kehui "Boss Niggeriä" "mukavaksi yllätykseksi", jos elokuvalta ei odota liikoja. Kriitikko Vincent Canby luonnehti Williamsonin näyttelijäntyötä tarkoitukselliseksi parodiaksi Clint Eastwoodin rooleista Sergio Leonen spagettiwesterneissä.


title: Song Hye-kyo

text: Song Hye-kyo (, s. 22. marraskuuta 1981) on eteläkorealainen malli ja näyttelijä. Hän on näytellyt muun muassa sarjassa "Autumn in My Heart", "Descendants of the Sun" ja "That Winter, the Wind Blows".


title: Rachel Brown

text: Rachel Brown-Finnis (s. 2. heinäkuuta 1980) on brittiläinen jalkapallomaalivahti. Hän on pelannut 82 maaottelua Englannin naisten maajoukkueen jäsenenä helmikuusta 1997 syyskuuhun 2013.


title: Rachel Brown

text: Brown opiskeli ja pelasi aiemmin yliopistotasolla Yhdysvalloissa. Hänen ammattilaisseuransa on Everton LFC.


title: Solaris (viiniköynnös)

text: Solaris on viiniköynnöslajike, jota käytetään valkoviinin tekemiseen. Se menestyy myös eteläisessä Suomessa avomaalla.


title: Solaris (viiniköynnös)

text: Solaris luotiin vuonna 1975 Freiburgissa, Saksassa risteyttämällä Merzling (Seyve-villard 5276 x (Riesling x Pinot Gris)) x Gm 6493 (Saperavi Severnyi x Muscat Ottonel). Se kehitettiin ohjelmassa, jonka tarkoitus oli löytää taudeilta kestäviä viiniköynnöslajikkeita, ja sillä on hyvä vastustuskyky sieniä vastaan. Kestävänä lajikkeena sitä kasvatetaan yleisesti Pohjoismaissa, kuten Tanskassa ja Norjassa.


title: Solaris (viiniköynnös)

text: Solaris on neljän viiniköynnöslajin hybridi: Viiniköynnös ("Vitis vinifera") x amurinviini ("Vitis amurensis"), törmäviini ("Vitis rupestris") sekä "Vitis aestivalis".


title: Solaris (viiniköynnös)

text: Solaris tunnetaan myös viralliselta lisäännyttämisnumerollaan FR 240-75. Lajikkeelle myönnettiin lupa kaupalliseen tuotantoon 2001.


title: Solaris (viiniköynnös)

text: Lehdet ovat suuret, kolmehaaraiset ja väriltään tummanvihreät.


title: Solaris (viiniköynnös)

text: Marjat ovat keskisuuret, keltaiset ja makeat. Niissä on suhteellisen vähän siemeniä suhteessa hedelmälihaan. Sopii hyvin syötäväksi ja makean valkoviinin tekemiseen.


title: Solaris (viiniköynnös)

text: Solaris on voimakaskasvuinen lajike, joka vaatii paljon tilaa. Runsas kukinta ja suuret marjat takaavat ison sadon.


title: Solaris (viiniköynnös)

text: Menestymisvyöhyke I tai kasvihuone. Kestää pakkasta ainakin 18 asteeseen asti, mutta aikaisen kasvuun lähdön ja kukinnan takia se on arka keväthallalle. Suositellaan talvi- ja kevätsuojausta.


title: Chef Aid: The South Park Album

text: Chef Aid: The South Park Album on 1998 julkaistu South Park albumi. Albumi on Rick Rubinin tuottama.


title: Chef Aid: The South Park Album

text: Albumista on kolme versiota "Clean", "Explicit" ja "Extreme". Explicit-versiossa on hävyttömyyksiä ja Parental Advisory -tarra, mutta sitä on silti osin sensuroitu. Extreme-versio on kokonaan sensuroimaton.


title: Mike Bryan

text: Michael Carl ”Mike” Bryan (s. 29. huhtikuuta 1978 Camarillo, Kalifornia) on yhdysvaltalainen tennispelaaja. Hän ja hänen kaksoisveljensä Bob Bryan ovat maailman tämän hetken parhaat pelaajat nelinpelissä.


title: Mike Bryan

text: Mike Bryan pelaa pääosin nelinpeliä ATP-kiertueella kaksoisveljensä Bobin kanssa. He nousivat maailmanlistan ykkösiksi ensimmäistä kertaa vuonna 2003. Tämän jälkeen he ovat koko ajan pysyneet viiden kärjessä. He ovat olleet maailmanlistan ykkössijalla vuoden päätteeksi ennätykselliset seitsemän kertaa, vuosina 2003, 2005, 2006, 2007, 2009, 2010 ja 2011.


title: Mike Bryan

text: Mike Bryanilla on 84 turnausvoittoa nelinpelissä, joista kaksitoista on Grand Slam -turnauksista. Vuonna 2005 Bryanin kaksoset pelasivat finaalissa kaikissa neljässä Grand Slam -turnauksessa.


title: Mike Bryan

text: Pekingissä 2008 Mike ja Bob Bryan voittivat olympiapronssia nelinpelissä ja Lontoossa 2012 kultaa.


title: Bob Bryan

text: Robert Charles ”Bob” Bryan (s. 29. huhtikuuta 1978 Camarillo, Kalifornia) on yhdysvaltalainen tennispelaaja. Hän ja hänen kaksoisveljensä Mike Bryan ovat maailman tämän hetken parhaat pelaajat nelinpelissä.


title: Bob Bryan

text: Bob Bryan pelaa pääosin nelinpeliä ATP-kiertueella kaksoisveljensä Miken kanssa. He nousivat maailmanlistan ykkösiksi ensimmäistä kertaa vuonna 2003. Tämän jälkeen he ovat koko ajan pysyneet viiden kärjessä. He ovat olleet maailmanlistan ykkössijalla vuoden päätteeksi ennätykselliset seitsemän kertaa, vuosina 2003, 2005, 2006, 2007, 2009, 2010 ja 2011.


title: Bob Bryan

text: Bob Bryanilla on 82 turnausvoittoa nelinpelissä, joista kaksitoista on Grand Slam -turnauksista. Vuonna 2005 Bryanin kaksoset pelasivat finaalissa kaikissa neljässä Grand Slam -turnauksessa.


title: Bob Bryan

text: Pekingissä 2008 Bob ja Mike Bryan voittivat olympiapronssia nelinpelissä ja Lontoossa 2012 kultaa.


title: Bob Bryan

text: Sekanelinpelissä Bob Bryan on voittanut Grand Slam -turnauksen seitsemän kertaa. Yhdysvaltain avoimissa hän voitti mestaruuden vuonna 2003 Katarina Srebotnikin, vuonna 2004 Vera Zvonarjovan, vuonna 2006 Martina Navrátilován ja vuonna 2010 Liezel Huberin parina. Wimbledonissa 2008 hänen parinaan oli Samantha Stosur. Ranskan avoimet hän voitti vuonna 2008 Viktoryja Azarenkan ja vuonna 2009 Liezel Huberin parina.


title: Jizan (kaupunki)

text: Jizan (; myös Qīzān, aiemmin Al-Tihameh) on Saudi-Arabian Jizanin provinssin pääkaupunki ja satama Punaisenmeren rannalla Farasanin saaria vastapäätä.


title: Jizan (kaupunki)

text: Kaupungin arkkitehtuurissa on Ottomaanien ja Jemenin vaikutteita. Vuoden 1934 Taifin sopimuksessa kaupunki todettiin kuuluvaksi Saudi-Arabiaan, mutta Jemen on 1960-luvulta lähtien vaatinut sitä itselleen.


title: Jizan (kaupunki)

text: Jizanin ympäristö on hallinnon kasteluhankkeiden seurauksena Saudi-Arabian tärkeimpiä viljelyalueita. Lisäksi Jizanin elinkeinoelämään kuuluvat kalastus, laivanrakennus ja suolakaivokset. Se on Tihaman rannikkotasangon tärkein kaupunki ja Azirin seudun tärkein vienti- ja merisatama (Jizanin satama). Keskeisiä viljatuotteita ovat venhä, riisi, kaura, hirssi ja durra. Kaupungista viedään ulkomaille durraa, seesamia, kuivattua kalaa, taatelia ja suolaa.


title: Jizan (kaupunki)

text: Kaupungin väkiluku on kehittynyt Saudi-Arabian väestönlaskentojen mukaan seuraavasti: 56 565 (1992), 100 694 (2004) ja 127 743 (2010).


title: Land of the Free (kansallislaulu)

text: Land of the Free () on keskiamerikkalaisen Belizen valtion kansallislaulu. Sen on sanoittanut Samuel Alfred Haynes ja säveltänyt Selwyn Walford Young vuonna 1963. Laulu otettiin käyttöön 1981.


title: Jizan

text: Jizan () on provinssi Saudi-Arabian eteläkärjessä, Jemenin vastaisella rajalla. Sen pinta-ala on 11 671 neliökilometriä ja asukasluku 1 187 587 (vuonna 2004).


title: Jizan

text: Jizan on pääkaupunkinsa Jizanin nimikko.


title: Hot Potatoes

text: Hot Potatoes on Half-Baked Software Inc.:n luoma tietokoneohjelmisto. Se on kehitetty Victorian yliopistossa Kanadassa. Ohjelmistolla luodaan XHTML-koodia käyttäen Internet-selaimella tehtäviä harjoitustehtäviä, esimerkiksi sanaristikoita ja kysymyssarjoja. Tehtävien tekijän ei tarvitse osata koodaamista ollenkaan; esimerkiksi kysymyssarjoja tehdessä, tekijän tulee luoda vain kysymykset ja niihin vastaukset. Ohjelmisto luo automaattisesti valmiin harjoitustehtävän.


title: Hot Potatoes

text: Ohjelman sovelluksien käyttö on ilmaista yksityisille ihmisille ja voittoa tuottamattomissa valtion laitoksissa. Muissa tapauksissa ohjelmaan pitää ostaa lisenssi. Muun muassa suomalaisessa Jouni ja Jatta Paakkisen ylläpitämässä Perunakellari-sivustossa käytetään harjoitustehtävien koodaukseen Hot Potatoesia.


title: Hölder-jatkuva funktio

text: Olkoon formula_1 ja formula_2 metrisiä avaruuksia, joiden metriikat ovat formula_3 ja formula_4. Sanotaan, että formula_5 on Hölder-jatkuva, jos on olemassa vakiot formula_6 siten, että kaikilla formula_7 on voimassa formula_8. Tällöin voidaan myös sanoa, että formula_5 on formula_10-Hölder.


title: Pierre André Latreille

text:
Pierre André Latreille (20. marraskuuta 1762 Brive-la-Gaillarde – 6. helmikuuta 1833 Pariisi) oli ranskalainen hyönteistieteilijä sekä hämähäkki- ja äyriäistutkija. Monet hänen kuvaamansa niveljalkaisryhmät näkyvät yhä nykyaikaisessa eläinten luokituksessa.
Latreille syntyi vaatimattomissa oloissa keskiranskalaisessa Brive-la-Gaillardessa, Corrèzessa, ja aloitti opintonsa Pariisissa 1778. Valmistuttuaan papiksi vuonna 1786 hän palasi kotiseudulleen, missä käytti kaiken vapaa-aikansa hyönteistutkimukseen. Vuonna 1788 hän palasi Pariisiin ja liittyi tiedepiireihin. Hänen pistiäistutkimuksensa "Mémoire sur les mutilles découvertes en France" avasi pääsyn Ranskan luonnontutkijoiden seuraan.
Vanhoillismielisenä pappina Latreille joutui hankalaan asemaan Ranskan vallankumouksen aikana. Hän jätti Pariisin ja joutui myöhemmin vangituksi Bordeaux'ssa. Vuonna 1796 hän julkaisi Brivessä hyönteisluokituksen perusteoksen "Précis des caractères génériques des insectes, disposés dans un ordre naturel".


title: Pierre André Latreille

text: Vuonna 1798 hän sai tehtäväkseen vasta perustetun Ranskan luonnonhistorian museon Muséum National d'Histoire Naturellen hyönteiskokoelman järjestämisen. 1814 hänestä tuli Ranskan tiedeakatemian jäsen ja 1821 Kunnialegioonan ritari. Hän toimi jonkin aikaa eläintieteen professorina eläinlääketieteellisessä oppilaitoksessa Maisons-Alfortissa Pariisin lähellä. Vuonna 1830 Jean-Baptiste Lamarckin kuoltua hänet nimitettiin luonnonhistorian museoon eläintieteen professoriksi, oppialanaan äyriäiset, hämähäkit ja hyönteiset. Vuonna 1832 hän perusti Ranskan hyönteistieteellisen seuran ("Société entomologique de France").


title: Pierre André Latreille

text:
Latreille kuvasi suuren määrän uusia niveljalkaislajeja, mutta erityisen merkittävä oli hänen työnsä niiden luokittelemisessa sukuihin ja heimoihin. Häntä pidetään yhtenä modernin hyönteistieteen ja yleisemmin biologisen systematiikan tärkeistä perustajahahmoista.
Muun muassa taskurapusuku "Latreillia" ja heimo "Latreilliidae" on nimetty hänen kunniakseen.


title: Matti Hakkarainen (jääkäri)

text: Matti Eino Hakkarainen (12. marraskuuta 1893 Nurmes – 25. maaliskuuta 1918 Rautu) oli suomalainen jääkäriluutnantti. Hänen vanhempansa olivat maanviljelijä Tuomas Edvard Hakkarainen ja emäntä Riitta Ahonen. Hakkarainen syntyi Nurmeksessa. Hakkarainen kävi kansakoulun ja toimi kauppa-apulaisena Nurmeksessa ja Savonlinnassa.


title: Matti Hakkarainen (jääkäri)

text: Hakkarainen kävi kansakoulun ja toimi kauppa-apulaisena Nurmeksessa ja Savonlinnassa. Hakkarainen liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 13. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella. Hakkarainen siirrettiin pataljoonan täydennysjoukkoon 17. joulukuuta 1916, mistä hän palasi takaisin komppaniaansa 23. toukokuuta 1917. Hän otti osaa Polangenin erikoiskursseille vuonna 1917.


title: Matti Hakkarainen (jääkäri)

text: Hakkarainen astui Suomen armeijan palvelukseen 11. helmikuuta 1918 luutnantiksi ylennettynä ja saapui Suomeen Vaasaan 25. helmikuuta 1918 jääkärien pääjoukon mukana. Suomen sisällissodassa Hakkarainen sijoitettiin Suomen valkoiseen armeijaan joukkueenjohtajaksi ensin 3. Jääkärirykmentin 8. Jääkäripataljoonaan, mikä kuului myöhemmin 4. Jääkärirykmenttiin ja sen 1. komppaniaan, josta hänet siirrettiin 7. maaliskuuta pataljoonan 2. komppaniaan ja edelleen 25. maaliskuuta 3. komppaniaan, jonka mukana hän kaatui Raudun taistelussa 4. huhtikuuta 1918. Hänet on haudattu Nurmeksen sankarihautaan.


title: M/S Sardauna

text: M/S Sardauna () on alankomaalaisen Sardauna Shipping BV:n omistama ro-ro-rahtialus. Alus on rakennettu vuonna 1979 Öresundvarvetin telakalla Landskronassa, Ruotsissa. Kuollutta painoa laivalla on 7 959 tonnia. "Sardauna" on rekisteröity Panaman lipun alle.


title: M/S Sardauna

text: Sardaunan sisaraluksia ovat M/S Ursine ja M/S Equine.


title: M/S Sardauna

text: 3. tammikuuta 1979 alus laskettiin vesille ja 27. huhtikuuta se luovutettiin Partrederi Ab Nordsjöfraktin omistukseen, joka rekisteröi sen Ruotsin lipun alle nimellä "Anna Oden". Kotisatamaksi tuli Skärhamn. Tämän jälkeen alus aloitti Oden Linesin Ruotsin ja Englannin välisessä liikenteessä. Vuonna 1981 alus aikarahdattiin eli vuokrattiin Tor Linen liikenteeseen. Tammikuussa 1989 Anna Oden meni saksalaiselle Neue Flensburger Schiffbau-Gesellschaftin telakalle Flensburgiin, jossa alusta pidennettiin, koneet vaihdettiin ja rakennettiin ylimääräinen kansi. Alun perin aluksen pituus oli 143,26 metriä, leveys 21,25 metriä ja syväys 5,2 metriä. Koneina oli kaksi 16-sylinteristä B&W Alphaa. Samana vuonna alus sai myös nimen "Tor Flandria" ja siirtyi liikennöimään reitille Göteborg–Gent. Lokakuussa 1998 alus rekisteröitiin Partrederi Southern Carrierin omistukseen nimellä "Southern Carrier". Rahtaajana jatkoi edelleen Tor Line. 27. marraskuuta 1998 ja 4. tammikuuta 1999 välisen ajan alus liikennöi reitillä Rotterdam–Immingham.


title: M/S Sardauna

text: 7. tammikuuta 1999 Southern Carrier aikarahdattiin belgialaisen Cobelfretin Zeebruggen ja Imminghamin väliseen liikenteeseen. 2.– 15. elokuuta alus oli aikarahdattuna Stena Linen Göteborgin ja Travemünden väliseen liikenteeseen. Myöhemmin elokuussa alus aikarahdattiin Cobelfretin Zeebruggen ja Purfleetin väliseen liikenteeseen. 6. elokuuta ja 6. syyskuuta 2000 väliseksi ajaksi alus aikarahdattiin P&O North Sea Ferriesin Rotterdamin ja Middlesbroughin väliseen liikenteeseen. Vuonna 2001 Southern Carrier aikarahdattiin Flota Suardiazin liikenteeseen. Vuonna 2002 aluksen konehuoneessa syttyi tulipalo, jonka jälkeen alus jäi käyttämättömänä Ranskan Brestiin. 15. elokuuta alus sai jälleen nimen "Anna Oden". Lokakuussa Anna Oden siirtyi Britannian Marshwoodiin korjaustöitä varten.


title: M/S Sardauna

text: Tammikuussa 2003 alus aikarahdattiin SOL Niver Linesille, jonka jälkeen alusta käytettiin Britannian puolustusministeriön sotatarvikekuljetuksissa. Muut ruotsalaisomisteiset ro-ro-alukset sotatarvikekuljetuksissa olivat M/S Tor Anglia (DFDS/Tor Line), M/S Vikingland (Swedish Orient Line), M/S Stena Shipper (Stena RoRo), M/S Gute (Rederi AB Gotland), M/S Britta Oden ja M/S Eva Oden (B&N). Lokakuussa 2003 Cobelfret osti aluksen ja tammikuussa 2004 asetti sen reitille Göteborg–Killingholme. 8. tammikuuta alus siirtyi reitille Zeebrugge–Esbjerg. Myöhemmin samana vuonna Anna Oden siirtyi reitille Zeebrugge–Purfleet. Syyskuussa 2006 luxemburgilainen Waterways SA osti aluksen ja rekisteröi sen Panaman lipun alle. 23. lokakuuta alus sai nimen "Vulpine". 2. heinäkuuta 2007 alus siirtyi liikennöimään linjalle Antwerpen–Harwich–Lagos. Sittemmin aluksella operoi R.M.R. Shipping Agency. Huhtikuussa 2009 alankomaalainen Sardauna Shipping BV osti aluksen ja antoi sille nimen "Sardauna".


title: Al Qasim

text: Al Qasim () on Saudi-Arabian provinssi maan keskiosassa. Provinssin asukasluku on 1 015 972 (vuonna 2004) ja pinta-ala 58 046 neliökilometriä.


title: Al Qasim

text: Al Qasim on seitsemänneksi asutuin provinssi Jizanin provinssin jälkeen. Provinssin pääkaupunki on Buraidah.


title: Turun kaupunginjohtaja

text: Turun kaupunginjohtajan tehtävänä on johtaa Turun kaupungin hallintoa ja taloutta sekä toimielinten, virastojen ja laitosten ja kaupungin henkilökunnan toimintaa ja muuta kaupungin toimintaa. Kaupunginjohtaja toimii Turun kaupunginhallituksen alaisena. Turun kaupunginjohtaja työskentelee kaupungin konsernihallinnossa. Aleksi Randell työskenteli Turun kaupunginjohtajana 8. marraskuuta 2017 asti. Uudeksi kaupunginjohtajaksi on valittu Minna Arve, joka aloitti virassa 9. marraskuuta 2017.


title: Turun kaupunginjohtaja

text: Kaupunginjohtajan toimialaan kuuluvat:Raatilaitos sekä siihen liittyvät pormestarin ja raatimiehen virkanimikkeet tulivat Ruotsin valtakuntaan Saksasta 1300-luvulla. Raadin tehtävä oli hoitaa kaupungin yleistä hallintoa ja taloutta, ylläpitää järjestystä ja jakaa oikeutta. Sen jäseninä istui kaupungin porvareita jotka kantoivat raatimiehen virkanimikettä, ja sen toimintaa johti pormestari. Maunu Eerikinpojan kaupunginlaissa vuodelta 1349 raati määrättiin jokaisen Ruotsin valtakunnan kaupungin hallintoelimeksi. Suomalaisista kaupungeista ensimmäinen maininta raadin ja pormestarin olemassaolosta on Turusta vuodelta 1324. Pormestarin ja raatimiesten toimenkuvat oli kaupunginlaissa määritelty sangen väljästi. Pormestari johti raadin työskentelyä ja oli vastuussa kaupunginhallinnosta. Virallisia pätevyysvaatimuksia ei pormestareille laissa asetettu. Kaupunkilain mukaan jokaisella kaupungilla tuli olla kolmekymmentä raatimiestä ja kuusi pormestaria, mutta tätä kyettiin noudattamaan ainoastaan Tukholmassa. Lakia uudistettaessa 1600-luvulla määrä supistettiin 24 raatimieheen ja neljään pormestariin. Käytännössä Turun ja Viipurin kaltaisissa suurissa kaupungeissa oli useita pormestareita, mutta pienemmissä vain yksi.


title: Turun kaupunginjohtaja

text: 1600–1700-lukujen aikana ruotsalainen kaupunginhallinto uudistui ja pormestarin ja raadin tehtävät määriteltiin tarkemmin. Vanhaa hallintoa ja oikeudenkäyttöä hoitanut raati jakautui Turussa ja muissa suurissa kaupungeissa kahdeksi eri elimeksi: maistraatiksi, joka hoiti kaupungin hallinnon, ja raastuvanoikeudeksi, joka jakoi oikeutta. Myös pormestarin virka jakautui kahteen toimeen: maistraatin puheenjohtajaan eli kunnallispormestariin ja raastuvanoikeuden ylimpään tuomariin eli oikeuspormestariin. Raastuvanoikeuden puheenjohtajana toimineilta oikeuspormestareilta alettiin vaatia juridista koulutusta, aluksi epävirallisesti ja vuodesta 1749 lain voimalla.


title: Turun kaupunginjohtaja

text: Vuoden 1873 kunnallisasetuksessa kaupunkeihin määrättiin perustettavaksi vaaleilla valittavat kaupunginvaltuustot, jotka saivat perinteisesti maistraateille kuuluneen ylimmän kunnallisen päätösvallan. Tämän jälkeen kunnallispormestarin johtama maistraatti toimi valtuustopäätösten valmistelijana ja toimeenpanijana. Tämänkin aseman maistraatti kuitenkin menetti vuoden 1927 kunnallislain muutoksessa, kun valmistelu- ja toimeenpanotyötä varten perustettiin uusi toimielin kaupunginhallitus. Samalla kunnallispormestari menetti asemansa kaupungin korkeimpana hallintovirkamiehenä kaupunginhallituksen puheenjohtajalle eli kaupunginjohtajalle.


title: Leo Pusa

text: Leo Pellervo Pusa (s. 22. maaliskuuta 1947 Sievi) on suomalainen keihäänheittovalmentaja ja entinen keihäänheittäjä. Hän kilpaili olympialaisissa Münchenissä 1972. Oman urheilijauransa jälkeen hän on valmentanut useita huippuheittäjiä, muiden muassa Tapio Korjusta, Aki Parviaista ja Heli Rantasta. Tällä hetkellä hän valmentaa joukkoa nuoria keihäänheittäjiä "Keihäs kohti Lontoota 2012" -projektin kautta.


title: Leo Pusa

text: Leo Pusa kilpaili keihäänheittäjänä 1960- ja 1970-luvuilla. Seuratasolla hän edusti Esbo IF:ää. Hän kilpaili Münchenin olympialaisissa vuonna 1972. Ennätyksensä, 82,48, hän heitti Äänekoskella vuonna 1972.


title: Leo Pusa

text: Oman kilpailu-uransa jälkeen Leo Pusa on toiminut monen suomalaisen keihäänheittäjän valmentajana. Näistä ensimmäisten joukossa olivat Tapio Korjus ja Tiina Lillak. Korjus voitti kultaa Soulin olympialaisissa 1988 Pusan valmennettavana. Hän valmensi myös toista olympiavoittajaa, Heli Rantasta vuoteen 1999 asti. Rantanen voitti Atlantassa 1996.


title: Leo Pusa

text: Kimmo Kinnusta hän valmensi vuodesta 1997 hänen uransa päättymiseen asti vuonna 2003. Aki Parviaisen valmentajana Pusa toimi vuosina 2000–2003, jolloin Parviainen otti MM-hopeaa Edmontonissa 2001. Vuosina 2002–2007 hän valmensi Harri Haataista.


title: Leo Pusa

text: Pusan tuoreimpana projektina on "Keihäs kohti Lontoota 2012" -hanke, jonka kautta hän valmentaa yhdessä Kimmo Kinnusen kanssa joukko lupaavia keihäänheittäjiä. Projektin tarkoituksena on saavuttaa menestystä Lontoon olympialaisissa 2012.


title: Pyeongseong

text: Pyeongseong (, hanja 平城市, McCune-Reischauer "P’yŏngsŏng") on Korean demokraattisen kansantasavallan Etelä-Pyeonganin maakunnan pääkaupunki. Se sijaitsee sisämaassa maakunnan keskiosassa aivan maan pääkaupungin Pjongjangin pohjoispuolella. Vuoden 2008 väestönlaskennan mukaan Pyeongseongissa oli 284 386 asukasta.


title: Wild West C.O.W.-Boys of Moo Mesa

text: Wild West C.O.W.-Boys of Moo Mesa on yhdysvaltalainen piirrossarja, joka perustuu Ryan Brownin luomaan samannimiseen sarjakuvaan. Sarjan animoinnista vastasi Gunther-Wahl Productions ensimmäisellä tuotantokaudella ja toisen tuotantokauden Ruby-Spears Productions. Sarjaa esitettiin alun perin Yhdysvalloissa ABC:llä vuosien 1992–1994 aikana. Sarja kesti 26 jaksoa kahden tuotantokauden verran. Myöhemmin Toon Disney esitti sarjan uusintoja huhtikuusta 1998 aina huhtikuun 2001 asti.


title: Wild West C.O.W.-Boys of Moo Mesa

text: Eräänä päivänä komeetta putosi maaplaneetalle ja törmäsi preerialle, jonka seurauksena kaikki hylätyt eläimet, kuten lehmät, härät, siat ja niin edelleen muuttuivat mutanteiksi, joilla oli ihmismäisiä piirteitä. Pian nämä kaikki hybridit perustivat oman yhteiskunnan ja asutukset.


title: Wild West C.O.W.-Boys of Moo Mesa

text: Tarina kertoo kolmesta karjapaimenesta, jotka ylläpitävät lakia Moo Mesa alueella, kun lainsuojattomat olivat liian hankalia Cow Townin pormestari Bulloneylle ja sheriffi Terribullille. Tämän seurauksena he saivat apua ryhmältä nimeltä C.O.W. Boys (Code of the West), jota johtaa Moe Montana apunaan vahva ja hiljainen Dakota Dude, sekä Cowlorado Kid.


title: SD Ponferradina

text: Sociedad Deportiva Ponferradina on espanjalainen jalkapalloseura Ponferradasta Kastilia ja Leónin alueelta. Seura perustettiin vuonna 1922, ja sen edustusjoukkue pelaa Espanjan toiseksi korkeimmalla sarjatasolla Segunda División B:ssä.


title: SD Ponferradina

text: Suurimman osan historiastaan – kaikkiaan 46 kautta – Ponferradina on pelannut Tercera Divisiónissa, joka on kaudesta 1977–1978 lähtien ollut Espanjan neljänneksi korkein sarjataso. Parhaimmillaan se on pelannut toiseksi korkeimmalla sarjatasolla Segunda Divisiónissa kausilla 2006–2007 ja 2010–2011.


title: Johan Friedrich Hackman

text: Johan Friedrich Hackman (1755–1807) muutti Bremenistä Viipuriin noin 1780 ja perusti 1790 kauppaliikkeen, josta 1816 tuli Hackman & Co. Hänen leskensä Marie Hackman hoiti liikettä miehensä kuoleman jälkeen.


title: Syed Ali

text: Syed Mushtaq Ali (10. heinäkuuta 1942 – 2. maaliskuuta 2010 Bhopal) oli intialainen maahockeypelaaja ja olympiamitalisti. Hän oli mukana Intian kultaa voittaneessa joukkueessa Tokion olympialaisissa 1964.


title: Eritrean jalkapallomaajoukkue

text: Eritrean jalkapallomaajoukkue edustaa Eritreaa kansainvälisissä jalkapallo-otteluissa. Joukkuetta hallinnoi Eritrean kansallinen jalkapalloliitto.


title: Maailman avaruusviikko

text: Maailman avaruusviikko on YK:n ja World Space Week Associationin vuosittain 4.–10. lokakuuta järjestämä viikko, jonka tarkoituksena on ”juhlistaa vuosittain kansainvälisellä tasolla avaruustieteen ja -teknologian myötävaikutusta ihmisten olojen parantamiseen”. Viikon julisti avaruusviikoksi vuonna 1999. Viikko alkaa Sputnik 1:n laukaisun vuosipäivästä, ja päättyy ulkoavaruussopimuksen allekirjoittamisen vuosipäivään.


title: Walter Graf

text: Walter Graf (s. 3. maaliskuuta 1937) on entinen sveitsiläinen rattikelkkailija, joka kilpaili vuosina 1960–1970. Hän voitti pronssia Grenoblen olympialaisista 1968 neljän miehen kelkasta Jean Wickin, Hans Candrianin ja Willi Hoffmannin kanssa.


title: Luettelo presidentti Halosen valtiovierailuista

text: Tämä on luettelo Tarja Halosen Suomen presidenttinä ollessaan tekemistä valtiovierailuista.


title: Willie Adler

text: William M. Adler (s. 26. tammikuuta 1976) on yhdysvaltalainen kitaristi, joka tunnetaan parhaiten yhtyeestä Lamb of God. Hänen isoveljensä Chris Adler soittaa myös Lamb of Godissa.


title: Ruslana Koršunova

text: Ruslana Koršunova (; 2. heinäkuuta 1987 Alma-Ata – 28. kesäkuuta 2008 New York) oli kazakstanilainen, etnisesti venäläinen malli.


title: Ruslana Koršunova

text: Models 1:n Debbie Jones "löysi" Koršunovan vuonna 2003. Nuori malli ennätti lyhyestä elämästään huolimatta menestyä kansainvälisellä uralla. Hän muun muassa esiintyi "Vogue"-lehden kannessa. Hän hyppäsi asuntonsa ikkunasta 9. kerroksesta Manhattanilla ollessaan vain 20-vuotias. Ystävän mukaan kuolema tuli täytenä yllätyksenä. Internetissä levisi salaliittoteorioita, joiden mukaan kuolema johtui Venäjän mafiasta.


title: Yasmin Le Bon

text: Yasmin Le Bon, o.s. Parvaneh (s. 29. lokakuuta 1964) on brittiläinen malli. Hän syntyi Oxfordissa iranilaiselle isälle ja englantilaiselle äidille.


title: Yasmin Le Bon

text: Le Bon meni vuonna 1985 naimisiin laulaja Simon Le Bonin kanssa. Parilla on kolme lasta. Le Bon on jatkanut nuorena aloittamaansa kansainvälistä mallin uraa yli 40-vuotiaaksi.


title: Vicky (Fairly Odd Parents)

text: Vicky on kuvitteellinen hahmo Fairly Odd Parents -animaatiosarjassa.


title: Vicky (Fairly Odd Parents)

text: Vicky on Timmyn ilkeä lapsenvahti. Luonteeltaan Vicky on epärehellinen, itserakas ja ilkeä. Hän haluaisi tulla kunnioitetuksi ja rikkaaksi. Hänellä on tapanaan syyttää muita, jos hän on tehnyt jotain väärin. Lapset pitävät Vickyä pelottavana ja kuvottavana hirviönä. Vicky on todella rahanhimoinen ja hän passitta Timmyn ja hänen ystävänsä paikimaan töitä, jotta hän saisi rahaa. Yleensä Vicky kutsuu Timmyä dorkaksi tai tolloksi. Hän yleensä tekee kiusaa ja ärsyttää muita ihmisiä tahallaan. Itsekkään ja huonon käytöksen takia Vickyllä ei ole monta ystävää.


title: Nadja Auermann

text: Nadja Auermann (s. 19. maaliskuuta 1971) on saksalainen malli. Hän esiintyi jo varhaisella urallaan mm. "Harper's Bazaar" - sekä "Vogue"-lehdissä ja Benettonin mainoksissa.


title: Nadja Auermann

text: Auermannin keskeiset tunnusmerkit ovat erittäin pitkät sääret. Malli on toiminut myös näyttelijänä niin elokuvissa kuin televisiossakin.


title: Nadja Auermann

text: Auermann oli vuosina 1998–2005 naimisissa näyttelijä Wolfram Grandezkan kanssa. Hänelle myönnettiin vuoden 2004 Women's World Awards -tapahtumassa World Style Award.


title: Linda Vojtova

text: Linda Vojtova (s. 22. kesäkuuta 1985) on tšekkiläinen malli. Voitettuaan Elite Model Lookin vuonna 2000 hän on luonut laajan kansainvälisen uran.


title: Linda Vojtova

text: Vojtova syntyi ja opiskeli Prahassa. Hänellä on isoveli Martin. Isä on opettaja ja äiti juristi.


title: Ariane Hingst

text: Ariane Hingst (s. 25. heinäkuuta 1979 Berliini) on saksalainen jalkapalloilija, joka pelaa sekä hyökkääjän että keskikenttäpelaajan paikalla. Hän on pelannut maajoukkueessa vuodesta 1996 lähtien 174 ottelua ja tehnyt kymmenen maalia. Hän on kuulunut vuosina 2003 ja 2007 maailmanmestaruuden, vuosina 1997, 2001, 2005 ja 2009 Euroopan-mestaruuden sekä vuosina 2000, 2004 ja 2008 olympiapronssia voittaneeseen Saksan joukkueeseen.


title: Ariane Hingst

text: Ammattilaisurallaan Hingst edusti 1. FFC Turbine Potsdamia kymmenen vuoden ajan (1997–2007). Hän kävi välillä pelaamassa Ruotsissa Djurgårdens IF:n joukkueessa mutta edusti kotimaassaan viimeksi 1. FFC Frankfurtia. Nykyään hän pelaa Australiassa.


title: Thomas Arnold

text: Thomas Alfred Arnold (s. 1901 – kuolinpäivää ei tiedossa) oli brittiläinen rattikelkkailija, joka kilpaili 1920-luvun alkupuolella.


title: Thomas Arnold

text: Vuoden 1924 talviolympialaisissa Arnold voitti hopeaa neljän miehen kelkasta ajalla 5.48,83.


title: Youssef Mohamad

text: Youssef Wasef Mohamad (; s. 1. heinäkuuta 1980 Beirut) on libanonilainen jalkapallopuolustaja.


title: Youssef Mohamad

text: Mohamadin ammattilaisseuroina olivat kotimaassa Safa Sporting Club ja Olympic Beirut. Saksaan lähdettyään hän on pelannut SC Freiburgissa ja 1. FC Kölnissä. Hän kuuluu Libanonin maajoukkueeseen.


title: Khione

text: Khione oli kreikkalaisessa mytologiassa luminymfi ja Boreaan, pohjoistuulen, ja Oreithyian tytär.


title: Khione

text: Khione oli yhteydessä Poseidonin kanssa ja synnytti tälle salaa Eumolpoksen. Pelätessään isänsä reaktiota hän tämän tietämättä heitti lapsensa syvään mereen. Poseidon kuitenkin pelasti Eumolpoksen ja antoi tämän tyttärelleen kasvatettavaksi Etiopiassa. Eumolpoksesta tuli "eumolpidien", Eleusian mysteerejä johtavan pappissuvun kantaisä.


title: Khione

text: Khione oli myös Daidalionin kauniin tyttären nimi. Sekä Apollon että Hermes ihastuivat häneen ja makasivat hänen kanssaan saman yön aikana. Suhteista syntyivät Autolykos Hermeelle ja Filammon Apollonille. Myöhemmin hän ylpistyi asemastaan jumalten lasten äitinä, ja loukkasi Artemista kehumalla itseään tätäkin kauniimpana. Suuttunut Artemis tappoi hänet nuolillaan.


title: Milivoje Novakovič

text: Milivoje Novakovič (s. 18. toukokuuta 1979) on slovenialainen jalkapalloilija, joka pelaa hyökkääjänä. Hän edustaa saksalaista 1. FC Köln -seuraa, johon hänet myytiin vuonna 2006.


title: Milivoje Novakovič

text: Kansainvälisissä otteluissa Novakovič on pelannut Slovenian maajoukkueen jäsenenä.


title: Luettelo Gardin kunnista

text: Tämä on luettelo Gardin departementin kunnista Ranskassa. Departementissa on 353 kuntaa.


title: Alfred Neveu

text: Alfred Neveu (24. joulukuuta 1890 − 20. toukokuuta 1975) oli sveitsiläinen rattikelkkailija, joka kilpaili 1920-luvun alkupuolella.


title: Alfred Neveu

text: Vuoden 1924 talviolympialaisissa Neveu voitti kultaa nelimiehiskelkkailussa ajalla 5.45,54.


title: Arjan Beqaj

text: Arjan Beqaj (s. 20. elokuuta 1975 Prizren) on kosovolainen jalkapallomaalivahti. Hän on edustanut kansainvälisissä otteluissa Albaniaa. Hänen ammattilaisseuroinaan ovat olleet KF Partizani Tirana, OFI Kreeta, Ionikos FC ja Anorthosis Famagusta FC.


Jalkapallon Euroopan-mestaruuskilpailut 1976 olivat järjestyksessään viidennet jalkapallon Euroopan-mestaruuskilpailut. Lopputurnaus järjestettiin Jugoslaviassa 16. – 20. kesäkuuta 1976. Siihen osallistui aiempien EM-kilpailujen tapaan neljä joukkuetta. Kisojen ohjelmassa oli vain neljä ottelua: välierät, pronssi- ja loppuottelu.


title: Jalkapallon Euroopan-mestaruuskilpailut 1976

text:
Lopputurnauksen kaikki ottelut menivät jatkoajalle, loppuottelu aina rangaistuspotkukilpailuun saakka. Siinä Tšekkoslovakian Antonín Panenka ratkaisi maalleen Euroopan-mestaruuden.4 maalia:
2 maalia:


title: Biola-yliopisto

text: Biola-yliopisto on yksityinen evankeliskristillinen yliopisto La Miradassa, lähellä Los Angelesia. Biola tulee alun perin sanoista Bible Institute Of Los Angeles.


title: Biola-yliopisto

text: Kristillisyys on mukana kaikessa yliopiston opetuksessa, ja henkilökunnan on vannottava uskovansa Jeesukseen Kristukseen. Koulun tavoitteena on valmistaa sen opiskelijat levittämään evankeliumia.


title: Biola-yliopisto

text: Biola-yliopiston perusti vuonna 1908 hyväntekeväisyyden harrastaja ja liikemies Lyman Stewart nimellä Bible Institute of Los Angeles. Sen nimettiin Biola Collegeksi vuonna 1949 ja Biola Universityksi vuonna 1981.


title: Biola-yliopisto

text: 1900-luvun alussa oppilaitos julkasi sarjan pamflettejä nimellä "Fundamentals", ja niistä tuli fundamentalistisen liikkeen periaatteet. Pamfletit oli suunnattu Raamatun arvovaltaa heikentäviä voimia, kuten darvinismia ja protestantteja vastaan.


title: Biola-yliopisto

text: 1990-luvulta alkaen Biolassa on panostettu voimakkaasti elokuva-alan koulutukseen.


title: Mortimer Hiiri

text: Mortimer Hiiri () on Disneyn luoma piirroshahmo, joka on esiintynyt ainakin Mikin klubissa ja Klassisissa piiretyissä.


title: Mortimer Hiiri

text: Mortimer otettiin käyttöön vuonna 1936 Mikki Hiiren kilpailijaksi lyhyessä jaksossa, "Mikin kilpailija". Mortimer Hiirestä on tehty myös kirjoja, McCoyn ansiota. Mortimer ja Mikki kilpailevat yleensä siitä kumpi saa viedä Minni Hiiren ensin treffeille. Nykyään Mortimer Hiiri esiintyy myös opettavaisessa lastenohjelmassa Mikki Hiiren kerhotalo ja on esiintynyt myös Mikin Klubi -televisiosarjassa.


title: Ensimmäisen siirron etu shakissa

text: Ensimmäisen siirron etu shakissa tarkoittaa sitä etua, jonka aloittaja (valkea) saa, koska saa aloittaa. Shakinpelaajat ja shakkiteoreetikot ovat yleisesti sitä mieltä, että valkealla on ainakin jonkinasteinen etu. Tilastot vuodesta 1851 lähtien osoittavat, että valkea saa aloitussiirron ansiosta etua. Valkean voittoprosentti on vuosien saatossa pysynyt melko samassa, noin 53–56 prosentissa. Tilastojen mukaan valkean voittoprosentti on hieman pienempi pikapeleissä ja heikkojen pelaajien välillä. Valkean etu on kuitenkin lähes sama ihmisten kesken ja tietokoneiden kesken pelatuissa turnauspeleissä.


title: Ensimmäisen siirron etu shakissa

text:
Shakinpelaajat ja teoreetikot ovat tutkineet sitä, päättyykö molemmilta osapuolilta täydellisesti pelattu peli valkean voittoon vai tasapeliin. Ainakin vuodesta 1889 asti, kun maailmanmestari Wilhelm Steinitz sen ensimmäisenä esitti, on konsensus ollut, että täydellinen peli päättyy tasan. Jotkut pelaajat ovat esittäneet huolensa "shakin remissikuolemasta" kun shakin analysointia jatketaan tarpeeksi pitkälle. Esimerkiksi maailmanmestarit José Raúl Capablanca ja Bobby Fischer esittivät uusia shakkivariantteja lisätäkseen kiinnostusta peliä kohtaan. Muutama hyvin huomattava pelaaja on kuitenkin esittänyt, että valkean aloitussiirrosta saavuttama etu riittäisi voittoon: Weaver Adamsin ja Vsevolod Rauzerin mukaan valkea voittaa aloitussiirrolla 1.e4, kun taas Hans Berlinerin mukaan 1.d4 saattaisi olla voittoon riittävä. On mahdollista, että shakki ratkaistaan tulevaisuudessa tietokoneiden avulla ja täydellisen shakkipelin kohtalo saadaan selvitettyä. Tämä lienee kiinni laskentanopeudesta.
Jos analysoisi pelin sekunnissa, menisi arvioitujen mielekkäiden pelien tarkasteluun n.
10 vuotta.


title: Ensimmäisen siirron etu shakissa

text: Vuodesta 1988 alkaen shakkiteoreetikot ovat haastaneet perinteisen käsityksen valkean edusta. Suurmestari András Adorján kirjoitti menestyksekkään sarjan kirjoja aiheesta "Black is OK!" () sanoen, että yleinen käsitys valkean edusta perustuu enemmän psykologiaan kuin todellisuuteen. Suurmestari Mihai Suba ja muut sanovat, että joskus valkean etu katoaa pelin edetessä, ilman mitään näkyvää syytä. Vallalla oleva pelityyli mustalle on epätasaisten asemien etsiminen, jolloin musta saavuttaa aktiivista vastapeliä. Maailmanmestarit Garri Kasparov ja Fischer olivat tämän tyylin huomattavia edustajia. Myös sisilialainen puolustus pyrkii aktiiviseen vastapeliin luomalla epätasaisen aseman, mikä on yksi syy sen suureen suosioon 2000-luvulla.


title: Ensimmäisen siirron etu shakissa

text: Modernien teoreetikkojen mukaan myös mustalla on tietynlaisia etuja. Valkean odotetaan pärjäävän paremmin, mikä luo psykologisia paineita valkeilla pelaavalle. Tämä taas auttaa mustaa, jos valkea yrittää tavoitella voittoa liikaa. Mustalle etua antaa myös se, että valkean täytyy paljastaa suunnitelmansa ensiksi. Jotkut avaukset ovat ongelmallisia mustalle, mutta valkea voi pelata niitä käänteisenä huoletta ylimääräisen temponsa ansiosta. Jotkin symmetriset avaukset voivat johtaa tilanteisiin, joissa ensimmäisen siirto on haitaksi joko psykologisen tai puhtaasti pelillisen syyn takia.


title: Luettelo Morbid Angelin kappaleista

text: Luettelo Morbid Angelin kappaleista. Kappaleita voi järjestää raidan, kappaleen nimen, albumin, julkaisuvuoden tai keston mukaan.


title: Nuffield Bray

text: Nuffield Bray -traktorit ovat Bray Industries of Feltham Ltd -yhtiön rakentamia nelivetoisia Nuffield -traktoreita. Bray Industries of Felthamin osti lopulta Matbro, joka on tunnettu muun muassa kurottajistaan.


title: Nuffield Bray

text: Bray valmisti alun perin kauhakuormaajia, joiden voimansiirtokomponentteja käytettiin hyödyksi, kun Nuffieldeja muutettiin nelivetoisiksi. Näitä tehtiin vuosina 1964-1969 eri lähteistä riippuen noin 150-300 kpl. Ensin mallina oli Nuffield 10/60, joita Suomeen on tuotu kymmenkunta, ja myöhemmin 4/65 mallista tehtynä, joita Suomeen on tuotu vain muutama. Vain muutama Nuffield Bray on säilynyt näihin päiviin asti, siksi traktori on erittäin harvinainen ja haluttu keräilykohde ympäri maailman.


title: Nuffield Bray

text: Bray muutti myös Leyland-traktoreita nelivetoisiksi. Suomessa on kaksi 470 maailman viidestä jäljellä olevasta Leyland Braysta.


title: Liesituuletin

text: Liesituuletin on keittiön ilmanvaihtolaite joka poistaa paistamisessa ja ruoanlaitossa syntyvän rasvan ja hajun. Liesituuletin voi olla osa talon ilmanvaihdon poistojärjestelmää, tai se voi palauttaa puhdistetun ilman takaisin huoneeseen. Liesituuletin asennetaan yleensä suoraan lieden yläpuolelle, mutta esimerkiksi myös pöytätasoon kiinnitettäviä malleja on saatavilla. Ilman omaa moottoria olevaa liesituuletinta kutsutaan myös "liesikuvuksi". Kodinkoneliikkeissä mallien nimitykset vaihtelevat usein ja tuulettimen valinnassa kannattaa varmistaa sen soveltuvuus tapauskohtaisesti.Liesituuletinta on toiminnaltaan kahta eri mallia. Jotkin mallit ovat muunneltavia, eli niissä saa säädettyä puhaltimen myös kiertoilmatoimiseksi.


title: Liesituuletin

text: Liesituulettimen historia alkaa ajalta jolloin ruoka tehtiin avotulella. Ruoan paistamisen aiheuttaman rasva ja käry poistui takasta tulen aiheuttaman savun ja kuuman ilman mukana. Lieden keksimisen jälkeen, rasvan ja kärynpoistoon tarvittiin uusi tapa, oma ulos johtava ilmakanava tai ikkuna. Sähköisen ilmavaihdon tultua asumiseen, kerrostaloissa käytettiin aluksi yleisesti pelkkää lautasventtiiliä lieden lähellä ja talon katolle johtavaa putkistoa jossa oli yhteinen poistoimuri. 1970-luvulta lähtien keräyskupu tai -lippa ja rasvanpoistosuodatin alkoivat yleistyä.


title: Liesituuletin

text: Liesituulettimen hormistot tehdään muusta ilmanvaihdosta erillisenä putkistona palovaaran, hajuhaittojen ja ilmastoinnin säädettävyyden vuoksi. Liesituulettimen hormisto (putkisto) tulisi puhdistaa aika-ajoin putkistoon kertyvän rasvan aiheuttaman palovaaran vuoksi. Jälkiasennettavat liesituulettimet ovat yleensä sisätilaan palauttavia, aktiivihiilisuodattimella varustettuja malleja. Uusissa, omalla moottorilla varustetuissa liesituulettimissa, on automaattitoiminto, joka käynnistää tuulettimen automaattisesti paistokäryä havaitessaan.


title: Nuffield 4WD

text: Nuffield 4WD oli nelivetoinen Nuffield -traktori, ns. Cantatore -neliveto, joita on säilynyt ajokuntoisena vain muutama.


title: Nuffield 4WD

text: Suomessa Kesko rakensi näitä noin 150 kappaletta. Osat toimitti italialainen Vittorio Cantatore, joka oli Italian Nuffield -maahantuoja ja myös Nuffield -traktoreiden paikallinen kehittelijä.


title: Fox Kids

text: Fox Kids oli yhdysvaltalainen kaapelitelevisio- ja satelliittikanava, joka toimi vuosien 1990–2002 aikana. Se oli News Corporationin ja Saban Entertainmentin omistuksessa ollut kanava, joka esitti ohjelmia Yhdysvalloissa arkisin ja lauantaisin. Fox Kids lopetti toimintansa vuonna 2002, kun FOX myi rahapulassa olleet Fox Family- ja Fox Kids -kanavat The Walt Disney Companylle. Myöhemmin vuonna 2002 FOX myi myös lauantaiaamuksi varatut esitysajat 4Kids Entertainmentin 4Kids TV:lle.


title: Fox Kids

text: Skandinaviassa esitettyjä ohjelmia:


title: Harald Julin

text: Harald Sigfrid Alexander Julin (27. maaliskuuta 1890 – 31. heinäkuuta 1967) oli ruotsalainen uimari ja vesipalloilija, moninkertainen olympiamitalisti. Uinnissa hän saavutti ainoan mitalisijansa sijoituttuaan pronssille 100 metrin vapaauinnissa Lontoossa 1908 ajalla 1.08,0. Vesipallossa hän saavutti hopeaa Tukholman kotikisoista 1912 ja pronssia 1908 ja 1920.


title: Harald Julin

text: Seuratasolla hän edusti Stockholms KK:ta.


title: Raymond Bernard

text: Raymond Bernard (10. lokakuuta 1891 Pariisi, Ranska – 11. joulukuuta 1977 Pariisi) oli ranskalainen elokuvaohjaaja, käsikirjoittaja ja näyttelijä. Hän ohjasi 34 elokuvaa vuosina 1917–1958 ja käsikirjoitti 16 elokuvaa.


title: Raymond Bernard

text: Bernardin isä oli kirjailija Tristan Bernard. Perhe oli hyvässä asemassa ja asui Pariisin hienostoalueilla. Bernadin ura alkoi ensimmäisen maailmansodan aikana, kun hän vuonna 1916 näytteli Sarah Bernhardtin kanssa Louis Mercantonin ja René Hervilin elokuvassa "Jeanne Doré", jonka käsikirjoitus pohjautui hänen isänsä teokseen. Vuonna 1917 hän pääsi jo ohjaamaan, ja vuonna 1919 valmistui hänen ensimmäinen oma ohjauksensa, elokuva "Le Petit café", joka myös pohjautui hänen isänsä teokseen. Pääosassa oli aikansa maineikas näyttelijä ja elokuvan uranuurtaja Max Linder.


title: Raymond Bernard

text: Vuonna 1931 Bernard teki ensimmäisen äänielokuvansa. Toisen maailmansodan aikana hän ei juutalaisen syntyperänsä takia saanut tehdä elokuvia, mutta ryhtyi heti sodan päätyttyä taas työhön.


title: Yngling

text: Yngling on norjalaisen Jan Herman Lingen vuonna 1967 suunnittelema kilpa- ja retkipurjevene. Venettä purjehditaan kahden tai kolmen hengen miehistöllä. Sitä voidaan pitää Solingin pienempänä versiona. Ynglingin pituus on 6,35 m ja paino 645 kg. Veneessä on isopurje, fokka ja spinaakkeri.


title: Yngling

text: Yhteensä on rakennettu yli 4 000 Yngling-venettä, ja niillä kilpaillaan Euroopassa, Pohjois-Amerikassa ja Australiassa.


title: Yngling

text: Yngling hyväksyttiin kansainväliseksi kilpaluokaksi vuonna 1979, ja se valittiin naisten olympialuokaksi vuoden 2004 ja 2008 kisoihin. Vuoden 2012 kesäolympialaisissa sen korvaavat Elliot 6m -veneet, joilla järjestetään naisten parikilpailu eli match race.


title: Hurskaat sisaret

text: Hurskaat sisaret () on argentiinalaisen kirjailijan Federico Andahazin vuonna 1998 julkaisema romaani. Teos edustaa ironisella tavalla kauhukirjallisuutta ja on monin tavoin uskollinen 1800-luvun kauhuromantiikan konventioille. Romaani antaa fiktiivisen ja voimakkaasti fantasioidun selityksen John Polidorin kuuluisan ”Vampyyri”-novellin (1819) synnylle.Andahazi sijoittaa "Hurskaitten sisarten" tapahtumat todelliseen historialliseen ympäristöön: kesään 1816 ja Genevenjärven rannalla Sveitsissä sijaitsevaan kartanoon. Romaanin alussa lordi Byron asettuu seurueineen, johon kuuluvat Shelley, Shelleyn rakastajatar Mary Godwin Wollstenecraft ja tämän sisarpuoli Claire Clairmont, asumaan Byronin hallussa olevaan kartanoon. Tuo kesä on englantilaisen kirjallisuuden ja goottilaisen kauhuromaanin kannalta merkittävä, sillä seurue päätti pitää keskuudessaan kauhutarinakilpailun, johon Mary Shelley osallistui kertomuksella hirviön luovasta tohtori Frankensteinista. Nimittäin tuon kertomuksen myöhempi romaaniversio julkaistiin 1818 nimellä "Frankenstein – uusi Prometheus", ja se nousi pian klassikon asemaan goottilaisen kauhun edustajana.


title: Hurskaat sisaret

text: Romaanin kannalta seurueen keskushahmoja merkittävämpään asemaan nousee Byronin väheksytty sihteeri-lääkäri John Polidori, teoksen varsinainen päähenkilö. "Hurskaitten sisarten" fantastiset tapahtumat lähtevät liikkeelle, kun Polidori saa salaperäisen kirjeen:


title: Hurskaat sisaret

text: Kirjeen lähettäjäksi paljastuu Polidorille ennestään tuntematon Annette Legrand. Myöhempien kirjeitten myötä käy selville, miten Annetten kuuluisampien sisarten Babette ja Colette Legrandin kohtalo on tiiviisti sidoksissa hänen omaan kohtaloonsa. Polidori solmii Annetten kanssa sopimuksen, jonka hedelmänä ”Vampyyri”-novelli saa alkunsa.


title: Hurskaat sisaret

text: Erotiikalla on romaanissa tärkeä sija, alkaen jo ihmisen siemennesteen keskeisestä roolista juonenkulussa. Seksuaalisuus nousee monissa kohtauksissa kuvauksen keskiöön, esimerkiksi heti teoksen alussa, kun Byronin johtama seurue riisuutuu ilkosilleen saavuttuaan Genevenjärven kartanon eteisaulaan myrskyn ja sateen keskeltä.


title: Hurskaat sisaret

text: "Hurskaat sisaret" on pastissi 1800-luvun goottilaisesta kauhuromaanista ja myös sen ilkikurinen parodia. Postmodernistista leikittelyä edustaa esimerkiksi nimen Frankenstein paradoksaalinen esiintyminen romaanissa kahdessa toisistaan täysin riippumattomassa yhteydessä.


title: Hurskaat sisaret

text: Temaattisesti merkittävä on romaanin pohtima ajatus isyyden tunnistamisen vaikeudesta verrattuna äitiyteen. Ajatus kiteytyy Annette Legrandin viimeisessä kirjeessä Polidorille: ”Sitä paitsi isyyttä epävarmempaa asiaa ei olekaan.”, ja kärjistyy teoksen yllätysratkaisussa. Myös Rilkeltä peräisin oleva ajatus kauneuden ja kauhun läheisestä keskinäisestä suhteesta on romaanissa esillä hyvin konkreettisesti kauniitten Babetten ja Coletten ja heidän hirviömäisen sisarensa Annetten symbioottisen suhteen kautta.


Kaikkien aikojen parhaat – 40 klassikkoa on Kari Tapion kokoelma-albumi, joka julkaistiin vuonna 2002 levymerkillä Edel Records Finland. Albumin jatko-osa, "Kaikkien aikojen parhaat Vol. 2" julkaistiin 15. lokakuuta 2008.


title: The Incredible Hulk

text: The Incredible Hulk on vuonna 2008 ensi-iltansa saanut yhdysvaltalainen supersankarielokuva, joka perustuu Marvel Comicsin Hulk-sarjakuvahahmoon. Se on Marvel Cinematic Universen (MCU) toinen elokuva. Elokuvan ohjasi Louis Leterrier ja käsikirjoitti Zak Penn. Elokuvan pääosissa ovat Edward Norton, Liv Tyler, Tim Roth ja William Hurt. Elokuvassa Bruce Bannerista tulee Hulk ollessaan tietämättään osa Yhdysvaltain armeijan pyrkimyksiä elvyttää vanha supersotilasprojektin gammasäteilyn avulla. Piileskellessään armeijalta hän yrittää löytää parannuskeinon tilaansa ennen kuin kenraali Thaddeus ”Thunderbolt” Ross löytää hänet. Bannerin pahin pelko käy kuitenkin toteen, kun voimaa himoitseva sotilas Emil Blonsky tekee itsestään samankaltaisen, mutta raaemman, hirviön.


title: The Incredible Hulk

text: Ang Leen ohjaaman vuoden 2003 "Hulk"-elokuvan vastaanoton myötä Marvel Studios hankki hahmon elokuvaoikeudet takaisin itselleen. Tämän jälkeen Leterrier alkoi toteuttaa Hulkista uudelleenfilmatisointia, jossa hahmon alkuperä muistuttaa enemmän sarjakuvaversiota sekä vuoden 1978 televisiosarjaa.


title: The Incredible Hulk

text: "The Incredible Hulk" sai ensiesityksensä Gibson Amphitheatressa 8. kesäkuuta 2008. Elokuvateattereihin se ilmestyi 13. kesäkuuta 2008. Nortonin oli alun perin tarkoitus jatkaa roolissaan vuonna 2012 elokuvassa "The Avengers" sekä myöhemmissä MCU-elokuvissa, kunnes Mark Ruffalo valittiin hänen korvaajakseen.


title: The Incredible Hulk

text: Culverin yliopistossa Virginiassa kenraali Thaddeus Ross tapaa tohtori Bruce Bannerin, tyttärensä Bettyn kollegan ja rakastetun. Ross haluaa Bannerin elvyttävän toisen maailmansodan aikaisen supersotilasprojektin, mutta ei halua paljastaa tälle totuutta ja valehtelee kokeiden tarkoituksena olevan muokata ihmisistä immuuneja gammasäteilylle. Tutkimus epäonnistuu ja sen seurauksena Banner muuttuu hirviömäiseksi Hulkiksi aina kun hänen sydämensä syke nousee yli 200:n. Hulk tuhoaa laboratorion ja tappaa laboratorion väkeä ja sotilaita. Yhdysvaltain asevoimat, erityisesti Ross, alkavat jahdata Banneria, toivoen voivansa käyttää Hulkia aseena.


title: The Incredible Hulk

text: Viisi vuotta myöhemmin Banner työskentelee virvoitusjuomatehtaalla Rocinhassa, Brasiliassa ja etsii samalla lääkettä tilaansa. Hän saa myös apua internetissä tapaamaltaan mieheltä, jonka hän tuntee ainoastaan salanimellä "herra Sininen". Banner myös opiskelee meditaatioteknikoita pitääkseen pulssinsa alhaisena ja hallitakseen vihaansa, missä hän on onnistunut jo 158 päivän ajan. Leikattuaan vahingossa sormeaan tehtaalla, pisara Bannerin verta päätyy yhteen pulloista ja saa myöhemmin tämän juoneen miehen sairastumaan. Sairaustapaus päätyy Rossin tietoon, joka lähettää paikalle venäläissyntyisen englantilaissotilas Emil Blonskyn johtaman SWAT-tiimin. Banner kuitenkin muuttuu takaa-ajon aikana Hulkiksi, tappaa kaikki tiimin sotilaat Blonskya lukuun ottamatta ja pakenee paikalta. Tukikohdassaan Ross kertoo Blonskylle kuinka Bannerista tuli Hulk ja tämä suostuu kostonhimoisena ottamaan annoksen supersotilasseerumia, joka antaisi hänelle vahvistetut voimat, nopeuden, ketteryyden, refleksit, kestävyyden ja parantumiskyvyn. Mutta samalla Blonskyn luuranko muuttuu epämuodostuneeksi ja hänen mielenterveytensä alkaa heikentyä.


title: The Incredible Hulk

text: Samalla Banner palaa Culverin yliopistolle ja tapaa jälleen Bettyn, joka tapailee psykiatri Leonard Samsonia. Samson kuitenkin kertoo Bannerista Rossille ja tämä lähettää jälleen Blonskyn joukot liikkeelle. Hulkiksi muuttuva Banner voittaa taistelun iskien Blonskyn sairaalakuntoon ja pakenee Bettyn kanssa paikalta. Kaksikko alkaa paeta yhdessä ja päättävät mennä tapaamaan herra Sinistä, joka paljastuu solutieteilijä Samuel Sternsiksi. Hänen luonaan he saavat tietää, että Sterns on valmistanut mahdollisen vastalääkkeen Bannerin tilaan, tai ainakin se kumoaisi yksittäisen muuttumisen. Onnistuneen testin jälkeen Sterns myös paljastaa valmistaneen kopioita Bannerin Brasiliasta lähettämästä verinäytteestä, jotta voisi käyttää sitä saavuttaakseen ihmisten seuraavan tason evoluutiossa. Kauhistuneena Sternsin teosta, ja peläten Hulkin voimien joutuvan vääriin käsiin, Banner käskee Sternsiä tuhoamaan verivarastot.


title: The Incredible Hulk

text: Sitten Hulkin hyökkäyksestä selvinnyt Blonsky palaa Rossin joukkojen luokse ja he vangitsevat sekä Bannerin että Bettyn. Blonsky käskee Sternsiä piikittämään häneen Bannerin verta. Sterns yrittää varottaa verisiirron riskeistä, sillä yhdistettynä Blonskyn suonissa virtaavaan seerumiin ja gammahoitoon sillä saataisi olla odottamattomia vaikutuksia. Tästä huolimatta Blonsky ei suostu lopettamaan ja hän muuntuu "kuvotukseksi", jolla on Hulkin voimat, mutta pitää yhä Blonskyn älykkyyden ja persoonallisuuden. Blonsky tönäisee Sternsiä, jonka pääkallo alkaa laajeta hänen avoimeen haavaansa pudonneen Bannerin veren vaikutuksesta. Blonsky aiheuttaa tuhoa ympäri Harlemia, Banner ymmärtää vain Hulkin kykenevän pysäyttämään hänet. Banner pudottautuu helikopterista ja muuttuu Hulkiksi. Pitkän ja brutaalin taistelun päätteeksi Hulk päihittää Blonskyn lähes kuristaen tämän kuoliaaksi suurella ketjulla, mutta vapauttaa vastustajansa Bettyn pyynnöstä. Vietettyään hetken Bettyn seurassa, Hulk pakenee New Yorkista.


title: The Incredible Hulk

text: 31 päivää myöhemmin Banner on Bella Coolassa, Brittiläisessä Kolumbiassa ja muodonmuutoksen tukahduttamisen sijasta yrittää oppia hallitsemaan sitä. Sillä välin baarissa istuvan kenraali Rossin luokse saapuu Tony Stark, joka paljastaa uuden ryhmän olevan perusteilla.


title: Kaikkien aikojen parhaat Vol. 2

text: Kaikkien aikojen parhaat Vol. 2 on Kari Tapion kokoelma-albumi, joka julkaistiin 29. lokakuuta 2008 levymerkillä Edel Records Finland. Kokoelma on jatkoa vuonna 2002 ilmestyneelle "Kaikkien aikojen parhaat – 40 klassikkoa" -albumille.


title: Kaikkien aikojen parhaat Vol. 2

text: Albumi ylsi parhaimmillaan Suomen virallisen listan sijalle 6.


title: Morondava

text: Morondava on 48 400 (2014) asukkaan kaupunki Madagaskarilla Toliaran provinssissa ja Menaben läänissä, jonka pääkaupunki se myös on. Kaupunki sijaitsee Morondavajoen suistossa.


title: Toliara

text: Toliara (tunnetaan myös nimellä Toliary; entinen nimi Tuléar) on 114 400 (2007) asukkaan kaupunki Madagaskarilla. Se on Toliaran provinssin ja Atsimo-Andrefanan läänin pääkaupunki.


title: Arthur Calder-Marshall

text: Arthur Calder-Marshall (1909–1992) oli brittiläinen kirjailija. Hän käytti myös nimeä R. D. Mascott.


title: Arthur Calder-Marshall

text: Calder-Marshall varttui Sussexissa ja pääsi jo nuorella iällä okkultisti Aleister Crowleyn sekä Dylan Thomasin kustantajan, runoilija Victor Neuburgin tuttavaksi. Hän opiskeli Oxfordin yliopistossa. Hänen tuotantoonsa kuuluu esseitä, elämäkertoja, romaaneja ja yhteiskunnallisia kommentteja.


title: Narnian tarinat: Prinssi Kaspian

text: Narnian tarinat: Prinssi Kaspian on vuonna 2008 ilmestynyt fantasiaelokuva, joka perustuu C. S. Lewisin luoman "Narnian tarinat" -kirjasarjan toiseen osaan, "Prinssi Kaspianiin". Se on myös Walt Disney Picturesin ja Walden Median Narnia-elokuvasarjan toinen osa – ensimmäisenä ilmestyi "" vuonna 2005. "Narnian tarinat: Prinssi Kaspian" sai ensi-iltansa Yhdysvalloissa 16. toukokuuta ja Suomessa 2. heinäkuuta 2008.


title: Narnian tarinat: Prinssi Kaspian

text: Elokuvan pääosissa ovat Georgie Henley, Skandar Keynes, William Moseley, Anna Popplewell, Ben Barnes, Peter Dinklage, Pierfrancesco Favino, Sergio Castellitto, Tilda Swinton sekä Liam Neeson Aslanin äänenä.


title: Narnian tarinat: Prinssi Kaspian

text: On kulunut 1 300 vuotta siitä, kun Pevensien sisarukset lähtivät Narniasta. Telmarilainen prinssi Kaspian (Ben Barnes) herää oppi-isänsä tohtori Corneliuksen (Vincent Grass) ravisteluihin. Tohtori ilmoittaa Kaspianille, että hänen tätinsä Prunaprismia (Alicia Borrachero) on synnyttänyt pojan ja että hänen henkensä on vaarassa. Cornelius antaa Kaspianille kuningatar Susanin (Anna Popplewell) muinaisen maagisen torven ja ohjeistaa häntä puhaltamaan siihen vain suurimmassa hädässä. Kaspian tietää, että hänen setänsä Miraz (Sergio Castellitto) aikoo tappaa hänet varastaakseen kruunun itselleen, joten hän pakenee. Takaa-ajettu Kaspian pakenee metsään, lyö päänsä oksaan ja putoaa hevosensa selästä. Kaksi narnialaista kääpiötä, Piipari ja Nikabrik (Peter Dinklage ja Warwick Davis), sekä Juormukas-niminen puhuva mäyrä (äänenä Ken Stott) pelastavat hänet. Samalla kun Piipari harhauttaa takaa-ajajia, Nikabrik pelastaa Kaspianin. Kaspian puhaltaa Susanin torveen kutsuakseen apua.


title: Narnian tarinat: Prinssi Kaspian

text: Englannissa on kulunut yksi vuosi siitä, kun Pevensien sisarukset palasivat Narniasta. Lapset ovat matkalla sisäoppilaitokseen ja seisovat paraikaa Lontoon metroasemalla, kun se romahtaa, jolloin sisarukset siirtyvät Narniaan. He löytävät Cair Paravelin rauniot ja tajuavat, että sinne on aikoinaan hyökätty.


title: Narnian tarinat: Prinssi Kaspian

text: Telmarilaisten linnan neuvostossa lordit kuulevat Kaspianin paenneen. Lordi Sopespian (Damián Alcázar) syyttää Kaspianin paosta Mirazia, mutta Miraz puolestaan syyttää narnialaisia ja käskee lordeja taistelemaan narnialaisia vastaan saadakseen Kaspianin takaisin. Todellisuudessa Miraz suunnittelee Kaspianin tappamista.


title: Narnian tarinat: Prinssi Kaspian

text: Pevensien sisarukset pelastavat Piiparin kahdelta telmarilaiselta, jotka yrittävät hukuttaa kääpiön. Piipari käsittää nopeasti lasten olevan Narnian muinaiset kuninkaat ja kuningattaret, ja he jatkavat matkaa yhdessä. Matkan varrella Lucy (Georgie Henley) näkee vilauksen Aslanista (äänenä Liam Neeson) ja yrittää saada muutkin vakuuttuneiksi siitä, mutta ainoastaan Edmund (Skandar Keynes) uskoo häntä.